Yesu Bepɔ So Asɛnka | Yesu Asetena\nBEPƆ SO ASƐNKA\nYɛhwɛ sɛnea Yesu bɔɔ mpae anadwo mũ nyinaa na ade kyee nso ɔyii asomafo 12 no a, ɛbɛyɛ sɛ ɛma ɔbrɛɛ paa. Nanso wantena ase annwodwo ne ho; ná ɔda so gyina ne nan so reboa nkurɔfo. Ɔyɛɛ saa adwuma no wɔ Galilea bepɔ bi so, na ɛbɛyɛ sɛ ɛfiri hɔ rekɔ Kapernaum nware.\nNkurɔfo fi akyirikyiri baa ne nkyɛn. Ebinom fi Yerusalem ne anafo fam nkuro foforo a ɛwɔ Yudea mantam mu na ɛbae. Ebinom nso fi Tiro ne Sidon a ɛwɔ atifi fam nohoa. Dɛn na ɛde wɔn baa Yesu nkyɛn? Wɔbaa sɛ “wɔrebɛtie no na wasa wɔn yareɛ.” Ampa-ne-ampa ara Yesu saa “wɔn nyinaa yareɛ.” Hwɛ asɛm! Ayarefo no mu baako koraa nni hɔ a wannya ayaresa. Wɔn a “ahonhom fĩ ha wɔn” nso, ɔtu maa wɔn. Ahonhom fĩ no yɛ Satan abɔfo bɔne a wɔtu wɔn ani si nkurɔfo so teetee wɔn.—Luka 6:17-19.\nAfei Yesu pɛɛ asasetamaa bi so tenaa wɔ bepɔ no so, na nnipadɔm no bɛtwaa ne ho hyiae. Ɛbɛyɛ sɛ n’asuafo no na na wɔbɛn no; asomafo 12 no mpo deɛ, ebia na wɔte ne nkyɛn pɛɛ. Ná Yesu yɛ ɔkyerɛkyerɛfo a ɔtumi yɛ anwonwade, na obiara yɛɛ aso tiee no. Nsɛm a Yesu kaa saa da no, ɛda adi pefee sɛ ɛboaa nnipa a wɔtiee no no. Ɛfiri saa bere no nso, aboa nnipa mpempem pii. Yesu nsɛm no mu dɔ, nanso na emu da hɔ, enti yɛn nso yɛbɛtumi anya mfaso afiri so. Nsɛm a ɛtaa sisi ne nneɛma a obiara ani tua na Yesu de kyerɛkyerɛɛ ne nsɛm mu. Wei maa wɔn a wɔpɛ sɛ Onyankopɔn kyerɛ wɔn kwan no nyinaa tee ne nkyerɛkyerɛ no ase. Dɛn na na ɛwɔ Yesu asɛm no mu a ɛmaa nkurɔfo nyaa so mfaso saa?\nHWANNOM PAA NA WƆWƆ ANIGYE?\nObiara pɛ anigye. Ná Yesu nso nim saa, enti ɔrefiri n’asɛm no ase no, ɔkyerɛɛ n’atiefo nea ɛma obi ani gye. Wo deɛ hwɛ sɛnea ɛbɛyɛ sɛ atiefo no ani gyee saa asɛm no ho. Nanso nsɛm bi wɔ hɔ a, ebia wɔtee no, ɛyɛɛ wɔn naa kakra.\nƆkaa sɛ: “Anigyeɛ ne wɔn a wɔnim wɔn honhom mu ahiadeɛ, ɛfiri sɛ ɔsoro ahennie no yɛ wɔn dea. Anigyeɛ ne wɔn a wɔdi awerɛhoɔ, ɛfiri sɛ wɔbɛkyekyere wɔn werɛ. . . . Anigyeɛ ne wɔn a tenenee ho kɔm ne sukɔm de wɔn, ɛfiri sɛ wɔbɛmee. . . . Anigyeɛ ne wɔn a tenenee nti wɔtaa wɔn, ɛfiri sɛ ɔsoro ahennie no yɛ wɔn dea. Anigyeɛ ne mo sɛ me nti nkurɔfoɔ bɔ mo ahohora na wɔtaa mo . . . Momma mo ani nnye na monni ahurisie.”—Mateo 5:3-12.\n“Anigyeɛ” a Yesu kae no kyerɛ sɛn? Ɛnkyerɛ obi a n’ani gye ne ho anaa obi a daa na ne sẽ gu so. Yɛwɔ anigye na yɛwɔ anigye. Yɛka sɛ obi wɔ anigye a, nea ɛkyerɛ paa ne sɛ saa nipa no wɔ akomatɔyam.\nYesu asɛm no kyerɛ sɛ nnipa a wɔhu wɔn honhom mu ahiade, na wɔdi wɔn bɔne ho awerɛhoɔ no, wɔn na sɛ wɔhu Onyankopɔn na wɔsom no a, wɔnya anigye a ɛdi mu. Sɛ mpo Onyankopɔn apɛde a wɔyɛ nti nkurɔfo tan wɔn ani a, wɔn ani gye efisɛ wɔnim sɛ nea wɔreyɛ no sɔ Onyankopɔn ani, enti ɔbɛma wɔn daa nkwa.\nNanso nnipa bebree te nka sɛ, sɛ obi wɔ sika pii na ɔtumi gye n’ani sɛnea ɔpɛ biara a, ɛno na ɛkyerɛ sɛ ɔwɔ anigye. Yesu anka saa. Nea ɔka toaa so no, gye sɛ obi dwene ho kakra ansa na wahu nea ɛkyerɛ. Ɔkaa sɛ: “Mo adefoɔ monnue, ɛfiri sɛ morenya mo awerɛkyekyerɛ nyinaa dada. Monnue, mo a seesei wɔama moamee, ɛfiri sɛ ɛkɔm bɛde mo. Monnue, mo a seesei moresereɛ, ɛfiri sɛ mo werɛ bɛho na moasu. Sɛ nnipa nyinaa ka mo ho asɛmpa a, monnue, ɛfiri sɛ saa ara na wɔn agyanom yɛɛ atorɔ adiyifoɔ no.”—Luka 6:24-26.\nAdɛn nti na ɔkaa sɛ adefo ne wɔn a wɔresere ne nnipa a nkurɔfo ka wɔn ho asɛmpa nnue? Efisɛ obi nya saa nneɛma no, na ɛdi ne ti a, ɛma ɔbu n’ani gu Onyankopɔn som so ma anigye a ɛdi mu bɔ no. Yesu asɛm no nkyerɛ sɛ obi yɛ ohiani anaa ɔdi kɔm a, ɛno bɛma n’ani agye. Nanso, wɔn a wɔnni bi no, wɔn paa na na wɔtie Yesu nkyerɛkyerɛ no, enti wɔn na wɔnyaa anigye a ɛdi mu.\nYesu kaa asɛm bi a na ɛkɔ ma n’asuafo no sɛ: “Mone asase so nkyene.” (Mateo 5:13) Ɛnyɛ nkyene a yɛde to aduane mu na na ɔreka ho asɛm. Nea enti a ɔkaa saa ne sɛ, wohyɛ biribi nkyene a, ɛma dekode no kyɛ. Saa bere no, sɛ wokɔ Onyankopɔn asɔrefie hɔ a, na wɔwɔ nkyene bebree wɔ afɔremuka no nkyɛn a wɔde hyɛ afɔrebɔde. Afei nso, na nkyene gyina hɔ ma biribi a ɛnsɛe anaa ɛmporɔ. (Leviticus 2:13; Hesekiel 43:23, 24) Sɛ Yesu ka sɛ n’asuafo no yɛ “asase so nkyene” a, ɛkyerɛ sɛ wɔn nkyerɛkyerɛ bɛtumi aboa nkurɔfo ama wɔn abrabɔ ne wɔn som ho atew. Enti obiara a ɔbɛtie wɔn asɛm no agu aso pa mu no bɛnya nkwa.\nYesu san ka kyerɛɛ n’asuafo no sɛ: “Mone wiase hann.” Obi nsɔ kanea mfa nhyɛ kɛntɛn ase, na mmom ɔde si kaneadua so na ahyerɛn baabiara. Ɛno nti Yesu kaa sɛ: “Momma mo kanea nhyerɛn nnipa anim, na wɔahunu mo nnwuma pa na wɔahyɛ mo Agya a ɔwɔ soro no animuonyam.”—Mateo 5:14-16.\nƆKYERƐƐ N’ASUAFO NO ABRABƆ PA\nBere bi Yudafo nyamesom mpanimfoɔ no bɔɔ pɔ sɛ wɔbɛku Yesu efisɛ na wɔte nka sɛ wabu Onyankopɔn Mmara so. Enti Yesu kaa no pen sɛ: “Monnsusu sɛ mebaa sɛ merebɛsɛe Mmara anaa Adiyifo no. Mamma sɛ merebɛsɛe no, na mmom sɛ merebɛma no aba mu.”—Mateo 5:17.\nEnti yɛbɛtumi aka sɛ Onyankopɔn Mmara no, Yesu antoto no ase koraa, na ɔtuu nkurɔfo fo sɛ wɔn nso nnya obuo mma Mmara no. Ɔkaa mpo sɛ: “Obiara a ɔbu mmara nketewa yi mu baako so na ɔkyerɛkyerɛ nnipa sɛ wɔnyɛ saa no, wɔbɛfrɛ no ‘ketewa’ ɔsoro ahennie no mu.” Ná ɔpɛ sɛ ɔkyerɛ sɛ obi yɛ saa a, ɔrennya Ahenni no mu nkɔ. Ɔde toaa so sɛ: “Obiara a ɔdi [Mmara no] soɔ na ɔkyerɛkyerɛ no, wɔbɛfrɛ onii no ‘ɔkɛseɛ’ ɔsoro ahennie no mu.”—Mateo 5:19.\nNneɛma bi a ɛbɛtumi ama obi abu Onyankopɔn Mmara so mpo, Yesu kasa tiae. Yesu twee adwene sii Mmara no baako a ɛka sɛ “nni awu” no so, na afei ɔkaa sɛ: “Obiara a ɔkɔ so ma ne bo fu ne nua no bɛdi fɔ wɔ asɛnniiɛ.” (Mateo 5:21, 22) Sɛ obi kɔ so ma ne bo fu ne yɔnko a, ɛyɛ hu, na ɛbɛtumi mpo ama wadi awu. Enti Yesu kaa biribi de kyerɛɛ sɛ, obi ne ne yɔnko nya asɛm a, ɛsɛ sɛ ɔyere ne ho paa siesie wɔn ntam. Ɔkaa sɛ: “Afei sɛ wode w’akyɛdeɛ reba afɔrebukyia ho na wokae wɔ hɔ sɛ wo nua wɔ biribi tia wo a, gya w’akyɛdeɛ no afɔrebukyia no anim na kɔ; di kan ne wo nua no nkɔsiesie mo ntam, na sɛ wosan ba a, woabɛbɔ w’afɔdeɛ.”—Mateo 5:23, 24.\nAde foforo a ɛtia Mmara no ne awaresɛe. Yesu kaa ho asɛm sɛ: “Motee sɛ wɔkaa sɛ, ‘Nsɛe awareɛ.’ Nanso mese mo sɛ obiara a ɔbɛkɔ so ahwɛ ɔbaa anya akɔnnɔ ama no no asɛe awareɛ dada n’akoma mu.” (Mateo 5:27, 28) Yesu asɛm no nkyerɛ adwemmɔne a ɛba obi tirim na ɛtwam kɔ, na mmom na ɔreka biribi a obi ‘bɛkɔ so ahwɛ’; ɔsii so dua sɛ ɛyɛ aniberesɛm. Sɛ onii no kɔ so hwɛ a, ɛbɛtumi atwetwe akɔnnɔ bɔne, na sɛ hokwan no bue a, ɛbɛtumi ama wasɛe aware. Dɛn na obi bɛtumi ayɛ de asi ano? Dua a ɛnya wo a ɛbɛwɔ wo no, yɛtu ase. Enti, Yesu kaa sɛ: “Sɛ w’ani nifa reto wo suntidua a, tu na to twene. . . . Sɛ wo nsa nifa reto wo suntidua a, twa na to twene.”—Mateo 5:29, 30.\nYareɛ nti ebinom apene so ma wɔatwa wɔn nan anaa wɔn nsa na ama wɔatumi atena nkwa mu. Enti asɛm a Yesu kae no, ntease wom paa; biribi a ɛhia yɛn paa te sɛ yɛn ani anaa yɛn nsa mpo, ɛbɛyɛ papa sɛ ‘yɛto twene’ na akɔnnɔ bɔne amma yɛn tirim amma yɛankɔdi bɔne. Yesu kyerɛɛ mu sɛ: “Ɛyɛ ma wo sɛ wobɛhwere wo honam akwaa baako sene sɛ wɔbɛto wo nipadua mũ no nyinaa ato Gehenna.” Gehenna yɛ baabi a na wɔhyew wura wɔ Yerusalem afasu no akyi, na wɔde gyinaa hɔ maa ɔsɛe a anidaso biara nnim.\nSɛ obi de ntɔkwa bɛforo yɛn a, Yesu kyerɛ nea ɛsɛ sɛ yɛyɛ. Ɔkaa sɛ: “Mo ne ɔbɔnefoɔ nnni asie; mmom obiara a ɔbɛbɔ w’aso nifa mu no, dane baako no nso ma no.” (Mateo 5:39) Saa asɛm no nkyerɛ sɛ obi bɛtow hyɛ wo ne w’abusua so a, montumi ntete mo ho. Asombɔ na Yesu kaa ho asɛm, na asombɔ nso deɛ ɛnkum, na ɛrentumi nni obi nso dɛm. Mmom wɔde gu nnipa anim ase. Yesu asɛm no kyerɛ sɛ, sɛ obi bɛka wo ntɔkwa a, sɛ w’asom na ɔbɛbɔ oo, sɛ didi na ɔbɛdidi watɛm oo, nyɛ bi ntua ka.\nSaa afotuo no, na ɛne Onyankopɔn mmara a ɛse dɔ wo yɔnko sɛ wo ho no hyia. Enti Yesu tuu atiefo no fo sɛ: “Monkɔ so nnɔ mo atamfo na mommɔ mpaeɛ mma wɔn a wɔtaa mo.” Ɔkaa nea enti a saa asɛm no ho hia. Ɔkyerɛɛ mu sɛ: “Na moakyerɛ sɛ moyɛ mo Agya a ɔwɔ soro no mma, ɛfiri sɛ ɔma n’awia pue nnipa bɔne ne nnipa papa so na ɔma nsuo tɔ gu ateneneefoɔ ne abɔnefoɔ so.”—Mateo 5:44, 45.\nYesu bɔɔ saa asɛm no mua sɛ: “Sɛdeɛ mo Agya a ɔwɔ soro no yɛ pɛ no, mo nso monyɛ pɛ saa ara.” (Mateo 5:48) Ɛno nkyerɛ sɛ nnipa bɛtumi ayɛ sɛ Onyankopɔn a bɔne biara nni ne ho no. Nanso sɛ yɛsuasua Onyankopɔn a, yɛbɛtumi adɔ yɛn atamfo mpo. Yesu asɛm yi pue baabi foforo wɔ Bible mu sɛ: “Monkɔ so nhu mmɔbɔ sɛdeɛ mo Agya hunu mmɔbɔ no.”—Luka 6:36.\nMPAEBƆ NE ONYANKOPƆN MU AHOTOSO HO HIA\nYesu toaa asɛm no so sɛ: “Monhwɛ yie na moanyɛ mo tenenee wɔ nnipa anim sɛdeɛ wɔbɛhu mo.” Yesu kasa tiaa nyaatwomyɛ, na ɔka too so sɛ: “Sɛ worekɔyɛ adɔeɛ a, nhyɛne totorobɛnto nni w’anim, sɛdeɛ nyaatwomfoɔ no yɛ.” (Mateo 6:1, 2) Sɛ obi rekyɛ ade a, ne papa mu no, ɛsɛ sɛ ɔyɛ no kokoam.\nAfei Yesu kaa sɛ: “Sɛ mobɔ mpaeɛ a, monnyɛ sɛ nyaatwomfoɔ no; ɛfiri sɛ wɔpɛ sɛ wɔgyina hyiadan mu ne mmɔnten ntwea so bɔ mpaeɛ sɛdeɛ nnipa bɛhu wɔn.” Ɔtoaa so sɛ: “Sɛ worebɔ mpaeɛ a, kɔ wo pia mu na to wo pono mu bɔ w’Agya a ɔwɔ kokoam no mpaeɛ; ɛno na w’Agya a ɔhwɛ kokoam no bɛtua wo ka.” (Mateo 6:5, 6) Yesu asɛm no nkyerɛ sɛ ɛyɛ mfomso sɛ obi bɛbɔ mpae wɔ nnipa mu, efisɛ ɔno mpo, ɛtɔ da a na ɔbɔ mpae wɔ nnipa mu. Mmom na ɔrekasa tia ne nhwehwɛanimu mpae a nkurɔfo bɔ de hwehwɛ nkamfo.\nƆka kyerɛɛ nnipakuw no sɛ: “Ntĩ nsɛm korɔ no ara mu nka no mprɛ pii sɛdeɛ amanaman mufoɔ yɛ no; wɔsusu sɛ wɔn nsɛm dodoɔ nti wɔbɛtie wɔn.” (Mateo 6:7) Yesu anka sɛ ɛyɛ mfomso sɛ yɛbɛbɔ asɛm bi ho mpae mpɛn pii. Mmom ɔmpɛ sɛ yɛbɛkyere nsɛm agu yɛn tirim na sɛ yɛrebɔ mpae a yɛaka nsɛm koro no ara “mprɛ pii.” Afei ɔde nhwɛso bi kyerɛɛ kwan a yɛbɛfa so abɔ mpae; ɔkyerɛɛ nneɛma nson a yɛbɛtumi asrɛ wɔ mpaebɔ mu. Ɔkaa sɛ yɛnsrɛ sɛ Onyankopɔn din ho nte, n’Ahenni mmra, na nea ɔpɛ nyɛ hɔ. Enti mmiɛnsa a ɛdi kan no ma yɛhu sɛ Onyankopɔn na ɛsɛ sɛ ɔdi yɛn so, na ɛma yɛhu nea wabɔ ne tirim sɛ ɔbɛyɛ. Ɛkyerɛ sɛ ɛsɛ sɛ yɛka saa nneɛma mmiɛnsa no ho asɛm wie ansa na yɛabisa nea ɛhia yɛn. Nneɛma a ɛhia yɛn a yɛbɛtumi asrɛ no bi ne nea yɛbɛdi ne bɔne fafiri; yɛbɛtumi nso asrɛ sɛ ɔmmma wɔnnsɔ yɛn nnhwɛ mmmoro yɛn ahoɔden so, na mmom ɔnnye yɛn mfiri ɔbɔnefo no nsam.\nAhonyade nso, ɛsɛ sɛ ɛho hia yɛn sɛn? Yesu ka kyerɛɛ nnipakuw no sɛ: “Monnyae ademudeɛ a mohyehyɛ no asase soɔ no, baabi a nweweboaa ne nnaakyen sɛe no, na akorɔmfoɔ bubu kɔwia.” Yesu ka saa a, ɔdi ka! Efisɛ ademudeɛ anaa ahonyade tumi sɛe. Afei sɛ yɛwɔ bi oo, yɛnni bio oo, ɛnyɛ ɛno na Onyankopɔn hwɛ. Enti Yesu toaa so sɛ: “Monhyehyɛ mo ademudeɛ ɔsoro.” Yɛbɛtumi ayɛ saa a, gye sɛ yɛma Onyankopɔn som hia yɛn sen biribiara. Gyinabea pa a yɛwɔ wɔ Onyankopɔn anim ne daa nkwa a yɛbɛnya daakye no deɛ, onipa biara ntumi nnye mfiri yɛn nsam. Wei ma yɛhu sɛ Yesu asɛm a ɛdi so yi yɛ nokware: “Baabi a w’ademudeɛ wɔ no, ɛhɔ na w’akoma nso wɔ.”—Mateo 6:19-21.\nYesu maa nhwɛso bi de sii asɛm no so dua. Ɔkaa sɛ: “Nipadua kanea ne ani. Enti sɛ w’ani hwɛ tẽẽ a, wo nipadua nyinaa bɛhyerɛn; nanso sɛ w’ani di bɔne akyi a, wo nipadua nyinaa bɛyɛ sum.” (Mateo 6:22, 23) Sɛ obi ani yɛ paa a, ɛbɛtumi ayɛ kanea ama nipadua no, nanso gye sɛ ɔhwɛ tee. Anyɛ saa na ɔde n’ani mmienu hwɛ toa mu a, ɛbɛyɛ asɛm; ɔrenhu sɛnea ɔbɛbɔ ne bra yie. Enti sɛ yɛamfa yɛn adwene ansi Onyankopɔn som so, na yɛde si ahonyade so a, yɛn “nipadua nyinaa bɛyɛ sum,” kyerɛ sɛ yɛbɛyɛ sum ase nnwuma.\nAfei Yesu maa nhwɛso bi a ɛka koma paa sɛ: “Obiara ntumi nsom awuranom mmienu; ɛfiri sɛ sɛ wantan baako na wannɔ ɔfoforɔ no a, ɔbɛbata baako ho na wabu ɔfoforɔ no animtia. Montumi nsom Onyankopɔn ne Ahonyadeɛ.”—Mateo 6:24.\nWɔn a na wɔretie Yesu asɛm no, ɛbɛyɛ sɛ na wɔn mu binom adwenem yɛ wɔn naa wɔ ahonyade ho. Enti ɔmaa wɔn awerɛhyem sɛ, sɛ wɔdi kan yɛ Onyankopɔn apɛde a, nea wɔhia remmɔ wɔn. Ɔka kyerɛɛ wɔn sɛ: “Monhwɛ ewiem nnomaa; wɔngu aba na wɔntwa na wɔmmoaboa ano ngu asan so, nanso mo soro Agya ma wɔn aduane.”—Mateo 6:26.\nWuram sukooko a na ebi wɔ bepɔ no so no, dɛn na Yesu kaa wɔ ho? Ɔkaa sɛ: “Solomon animuonyam nyinaa akyi mpo no, wanhyehyɛ ne ho sɛ yeinom mu baako.” Asɛm yi kyerɛ sɛn? “Sɛ Onyankopɔn hyɛ wuram afifideɛ a ɛwɔ hɔ nnɛ na ɔkyena wɔde agu egya mu no atadeɛ a, ɔrenhyɛ mo atadeɛ mmoro so anaa?” (Mateo 6:29, 30) Afei Yesu de afotuo maa sɛ: “Enti monnnwennwene nnka sɛ, ‘Ɛdeɛn na yɛbɛdie?’ anaasɛ, ‘Ɛdeɛn na yɛbɛnom?’ anaasɛ, ‘Ɛdeɛn na yɛbɛhyɛ?’ . . . Mo soro Agya nim sɛ mohia saa nneɛma yi nyinaa. Enti, monkɔ so nhwehwɛ ahennie no ne Onyankopɔn tenenee kane, na ɔde nneɛma a aka yi nyinaa bɛka ho ama mo.”—Mateo 6:31-33.\nNEA ƐBƐMA NNIPA ANYA NKWA\nAsomafo no ne nnipa a wɔwɔ koma pa no, na wɔpɛ sɛ wɔbɔ wɔn bra sɛnea Onyankopɔn pɛ, nanso na ɛnna fam. Ade baako a ɛmaa ɛyɛɛ den maa wɔn ne nnipa a na wɔte wɔn mu no. Yɛfa Farisifo no sei a, na wɔtaa kasa tia nkurɔfo, na biribiara a obi bɛyɛ no, wɔnya ho asɛm ka. Enti Yesu tuu n’atiefo no fo sɛ: “Monnyae atɛn a mobu nkurɔfoɔ no na wɔammu mo atɛn; atɛn a mobuo no, ɛno ara na wɔbɛbu mo; susukoraa a mode susu ma nkurɔfoɔ no, wɔde bɛsusu ama mo.”—Mateo 7:1, 2.\nYesu maa mfatoho bi a ɛma yɛhu sɛ, sɛ obi di Farisifo no akyi a, ɛyɛ hu paa. Ɔkaa sɛ: “Onifirani bɛtumi akyerɛ onifirani kwan anaa? Anka wɔn mmienu nyinaa nkɔtɔ amena mu?” Ɛnde sɛn na na ɛsɛ sɛ Yesu atiefo no nso bu nkurɔfo? Ɛnsɛ sɛ wɔbu wɔn yɔnko nnipa atɛn, efisɛ wɔyɛ saa a, ɛyɛ bɔne kɛse. Ɔbisaa wɔn sɛ: “Wobɛyɛ dɛn atumi aka akyerɛ wo nua sɛ: ‘Me nua, ma menyi ntɛtɛ a ɛda w’ani soɔ yi mma wo,’ berɛ a wonhunu mpuna a ɛda wo ara w’ani soɔ? Nyaatwomni! Di kan yi wo ara w’ani so mpuna no, na wobɛhunu sɛdeɛ wobɛyi ntɛtɛ a ɛda wo nua ani soɔ no.”—Luka 6:39-42.\nWei nso nkyerɛ sɛ, sɛ asuafo no reka asɛmpa no na sɛ wɔde wɔn ani to fam hwehwɛ nnipa a wɔwɔ asɛm no ho komapa a, wɔabu atɛn. Yesu ka kyerɛɛ wɔn sɛ: “Mommfa akronkronneɛ mmma nkraman, na monnto mo nhwenneɛ nngu mprako anim.” (Mateo 7:6) Nokware a ɛwɔ Onyankopɔn Asɛm mu som bo te sɛ nhwenneɛ. Enti sɛ ebinom yɛ wɔn ade te sɛ mmoa na wɔkyerɛ sɛ wɔmpɛ nokware no a, ɛnde na ɛsɛ sɛ asuafo no gya wɔn hɔ na wɔkɔhwehwɛ wɔn a wɔbɛtie.\nYesu san baa mpaebɔ so kaa sɛ ɛnsɛ sɛ obiara toto no ase koraa. Ɔkaa sɛ: “Monkɔ so mmisa, na wɔde bɛma mo.” Yesu sii so dua sɛ Onyankopɔn tie mpaebɔ; ɔbisaa sɛ: “Mo mu hwan koraa na ne ba bisa no paanoo a ɔde boɔ bɛma no? . . . Enti sɛ mo a moyɛ abɔnefoɔ mpo nim sɛdeɛ moma mo mma akyɛdeɛ pa a, hwɛ mprɛ dodoɔ ara a mo Agya a ɔwɔ soro no de nnepa bɛma wɔn a wɔbisa no no!”—Mateo 7:7-11.\nAfei Yesu hyɛɛ mmara bi a ɛsɛ sɛ obiara de yɛ adwuma. Ɔkaa sɛ: “Biribiara a mopɛ sɛ nnipa nyɛ mma mo no, mo nso monyɛ wɔn saa ara.” Yɛn nso, sɛ yɛne afoforo redi a, yɛbɛtumi de Yesu afotuo yi ayɛ adwuma. Nanso ne yɛ nna fam; Yesu asɛm a ɛdi so no ma yɛhu saa. Ɛka sɛ: “Momfa ɛpono teateaa no mu; ɛfiri sɛ ɛkwan a ɛsõ na ɛtrɛ no kɔ ɔsɛeɛ mu, na nnipa bebree na wɔnam so rekɔ mu; nanso ɛpono teateaa ne ɛkwan hihiaa no ne deɛ ɛkɔ nkwa mu, na nnipa kakraa bi na wɔhunu.”—Mateo 7:12-14.\nNá ebinom adwene nyinaa ne sɛ wɔbɛtwe asuafo no afiri nkwa kwan no so, enti Yesu bɔɔ asuafo no kɔkɔ sɛ: “Monhwɛ yie atorɔ adiyifoɔ ho, na wɔhyehyɛ nnwan nwoma ba mo nkyɛn, nanso wɔn mu deɛ wɔyɛ mpataku adufudepɛfoɔ.” (Mateo 7:15) Yesu kyerɛɛ mu sɛ, yɛde dua aba na ɛhu sɛ ɛyɛ dua pa anaa dua bɔne. Saa na nnipa nso te; sɛ obi yɛ atoro diyifo a, yɛde ne nkyerɛkyerɛ ne ne nneyɛe na ɛhu. Yesu toaa so kyerɛɛ mu sɛ ɛnyɛ ano kɛkɛ na yɛde yɛ ne suani, na mmom ɛsɛ sɛ yɛtu ho anammɔn nso. Wɔn a wɔka sɛ Yesu ne wɔn Wura nanso wɔnyɛ Onyankopɔn apɛde no nso ɛ? Yesu kaa wɔn ho asɛm sɛ: “Mɛpae mu aka akyerɛ wɔn sɛ: Mennim mo da! Momfiri me so nkɔ, mo a moyɛ mmaratodeɛ.”—Mateo 7:23.\nAsɛm a Yesu de wiee ne Bepɔ so Asɛnka no ne sɛ: “Obiara a ɔte me nsɛm yi na ɔyɛ no, wɔde no bɛtoto ɔbadwemma bi a ɔsii ne fie sii ɔbotan soɔ ho. Na nsuo tɔeɛ na ɛyiriiɛ, na mframa bɔ bɛbɔɔ fie no, nanso ammu, ɛfiri sɛ na wato asi ɔbotan so.” (Mateo 7:24, 25) Ɛyɛɛ dɛn na dan no ammu? Nea enti a ammu ne sɛ, “ɔtutuu fam kɔɔ akyiri na ɔtoo fapem wɔ botan” so. (Luka 6:48) Enti sɛ yɛtie Yesu nkyerɛkyerɛ a, na ɛnsae. Ɛsɛ sɛ yɛyere yɛn ho de ‘yɛ adwuma.’\nNea ɔtie Yesu “nsɛm” na “ɔnyɛ no” nso ɛ? Ɔno deɛ, “wɔde no bɛtoto ɔkwasea bi a ɔsii ne fie sii anwea soɔ ho.” (Mateo 7:26) Sɛ nsuo tɔ na ɛyiri, na mframa bɔ a, ɛdan no bɛbubu pasaa.\nSɛnea Yesu kyerɛkyerɛɛ wɔ bepɔ no so no maa nnipakuw no ho dwirii wɔn paa. Ɔkyerɛkyerɛɛ wɔn te sɛ obi a ɔwɔ tumi, na ɛnyɛ sɛ nyamesom mpanimfoɔ no. Wɔn a wɔtiee Yesu no, ɛbɛyɛ sɛ wɔn mu pii bɛyɛɛ n’asuafo.\nƆTII NSƐM MU DE SII NNEƐMA SO DUA\nƐtɔ bere bi a, nea Yesu kyerɛkyerɛɛ nkurɔfo no, na ɔsan ti mu de si nneɛma so dua. Ɔyɛɛ ho nhwɛso wɔ ne Bepɔ so Asɛnka no mu. Ɔkyerɛɛ wɔn sɛnea ɛsɛ sɛ wɔbɔ mpae, na ɔma wɔnyaa ahonyade ho adwene a ɛfata.—Mateo 6:9-13, 25-34.\nAfe ne fã akyi no, Yesu tii saa nkyerɛkyerɛ no mu. (Luka 11:1-4; 12:22-31) Bere a Yesu kyerɛkyerɛɛ nkurɔfo wɔ Bepɔ no so no, ɛnyɛ obiara na na ɔwɔ hɔ. Enti nsɛm a ɔtii mu no maa wɔn a na wɔnni hɔ saa bere no nyaa hokwan tee bi. Ɛsan boaa asuafo no nso ma wɔkaee nkyerɛkyerɛ no mu nsɛntitiriw.\nYesu asɛnka a agye din no kɔɔ so wɔ he? Ɛhefo na na wɔwɔ hɔ?\nAdɛn nti na yɛbɛtumi aka sɛ Yesu Bepɔ so Asɛnka no so wɔ mfaso?\nHwannom paa na wɔwɔ anigye? Adɛn nti na wɔn ani gye?\nHwannom na Yesu kaa sɛ wɔnnue? Adɛn nti na ɔkaa saa?\nSɛ Yesu ka sɛ n’asuafo yɛ “asase so nkyene” ne “wiase hann” a, dɛn na ɛkyerɛ?\nDɛn na ɛma yɛhu sɛ na Yesu mfa Onyankopɔn Mmara nni agorɔ?\nDɛn na Yesu kaa sɛ yɛnyɛ na ama yɛatu awudi ne awaresɛe ase?\nBere a Yesu kaa sɛ obi bɔ w’aso baako mu a, dane baako no nso ma no no, na ɔrepɛ akyerɛ sɛn?\nYɛbɛyɛ dɛn ayɛ pɛ sɛnea Onyankopɔn yɛ pɛ no?\nMpaebɔ ho afotuo bɛn na Yesu de mae?\nAdɛn nti na ɔsoro ademude ho hia sen biribiara? Yɛbɛyɛ dɛn anya?\nAdɛn nti na ɛnsɛ sɛ Yesu asuafo dwennwene ha wɔn ho?\nDɛn na Yesu ka faa atɛn a yɛbɛbu yɛn yɔnko nnipa ho? Dɛn na ɛno nso nkyerɛ?\nDɛn bio na Yesu ka faa mpaebɔ ho? Mmara bɛn na ɔkaa sɛ obiara mfa nyɛ adwuma?\nDɛn na Yesu kae a ɛma yɛhu sɛ ɛnyɛ mmerɛw sɛ obi bɛdi n’akyi? Dɛn nso na ɔkae a ɛkyerɛ sɛ nkurɔfo bɛtumi adaadaa n’asuafo?\nWopɛ Akomatɔyam?—Hwɛ Yesu Sua No\nNsɛm a asisi nkurɔfo asetena mu ma yehu sɛ, yɛde Yesu nsɛm a ɛwɔ Bepɔw so Asɛnka mu no yɛ adwuma a, ebetumi ama yɛanya asetena a akomatɔyam wom.


Enti Wiase Awieeɛ No Abɛn?\nKENKAN WƆ Acholi Afrikaans Albanian Amharic Arabic Armenian Aymara Batak (Toba) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish French Ga Garifuna Georgian German Greek Guarani Gujarati Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Igbo Iloko Indonesian Isoko Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Krio Kwangali Kwanyama Lingala Lithuanian Luganda Lunda Luo Luvale Macedonian Malagasy Malayalam Mam Mambwe-Lungu Marathi Maya Mazatec (Huautla) Mixe (North Central) Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Quichua (Imbabura) Rarotongan Romanian Runyankore Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tiv Tlapanec Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wayuunaiki Xhosa Yoruba Zande Zapotec (Isthmus) Zulu\nEnti Onyankopɔn bɛma kwan ama nnipa ahyɛ wɔn yɔnko nnipa so saa araa, na wɔasan asɛe adesamma daakye? Dabida! Sɛnea yɛadi kan ahu no, Onyankopɔn de ne ho bɛgye nsɛm mu na wayi nnipa afi ɔhaw ne nhyɛso nyinaa mu. Nea ɔbɔɔ nnipa ne asase no pɛ sɛ wohu sɛ bere a ɔbɛyi nneɛma bɔne nyinaa afi hɔ no abɛn. Ɔkwan bɛn na ɔbɛfa so ayɛ saa?\nMa yɛnhwɛ saa mfatoho yi: Wo deɛ fa no sɛ wopɛ sɛ wotu kwan kɔ baabi a wonnim. Ebia wobɛdi kan abisa ahu nneɛma a ɛbɛkyerɛ sɛ woreyɛ adu baabi a worekɔ no. Enti sɛ worekɔ na wohu saa nneɛma no wɔ kwan so a, ɛbɛma wo koma atɔ wo yam sɛ woreyɛ adu. Saa ara nso na Onyankopɔn de n’Asɛm no ama yɛn na ama yɛahu nneɛma a ɛbɛsisi. Enti bere a yɛrehu sɛ saa nneɛma no resisi no, ɛma yɛhu paa sɛ wiase no awieeɛ abɛn.\nBible ma yɛhu sɛ nneɛma bɛgye nsam koraa ansa na awieeɛ no aba. Nneɛma a ɛbɛsisi saa bere no bɛyɛ nea ebi nsii da wɔ nnipa abakɔsɛm mu, na yɛbɛhu sɛ nneɛma ahorow resisi wɔ mmeaemmeae. Yɛnhwɛ nneɛma a Onyankopɔn Asɛm ka sɛ ɛbɛsisi no bi.\n1. BASABASAYƐ A ƐREKƆ SO WƆ WIASE Nkɔmhyɛ bi a ɛwɔ Mateo ti 24 ma yɛhu nneɛma anaa nsɛnkyerɛnne ahorow bi a ɛbɛsisi wɔ wiase. Saa nsɛnkyerɛnne no na ɛbɛkyerɛ sɛ yɛwɔ “berɛ a ɛwɔ hɔ yi awieeɛ,” na ɛrenkyɛ “awieeɛ no bɛba.” (Nkyekyɛm 3, 14) Saa nsɛnkyerɛnne no bi ne akokoakoko, ɔkɔm, ne asasewosow a ɛbɛba mmeaemmeae. Afei nso, amumɔyɛfo bɛdɔɔso, nnipa dɔ ano bɛdwo na nyamesom akannifo bɛdaadaa nkurɔfo. (Nkyekyɛm 6-26) Ɛwom, ɛnyɛ nnɛ nko na nneɛma a yɛabobɔ din yi resisi. Nanso, sɛ wiase no rekɔ awieeɛ a, ne nyinaa bɛsisi bere koro no ara mu. Saa bere no ara nso, nsɛnkyerɛnne mmiɛnsa a ɛdidi so yi bɛsisi.\n2. SUBAN A NNIPA DA NO ADI Bible ka sɛ, “nna a ɛdi akyire” anaa awieeɛ bere no mu no, nnipa suban bɛsɛe koraa. Yɛkenkan sɛ: “Nnipa bɛyɛ ahopɛ, sikanibereɛ, ahohoahoa, ahantan, wɔn a wɔka abususɛm, awofoɔ so asoɔdenfoɔ, bonniayɛfoɔ, wɔn a wɔnni nokorɛ, wɔn a wɔnni tema, wɔn a wɔntumi ne wɔn nyɛ apam, dinsɛefoɔ, wɔn a wɔntumi nni wɔn ho soɔ, wɔn a wɔyɛ werɛmfoɔ, wɔn a wɔmpɛ papa, wɔn a wɔyi afoforɔ ma, wɔn a wɔyɛ asobrakyeɛ, wɔn a wɔyɛ ahomasoɔ, wɔn a wɔdɔ anigyedeɛ sene Onyankopɔn.” (2 Timoteo 3:1-4) Ɛwom sɛ nnipa fii ase yii saa subammɔne yi adi akyɛ, nanso Bible ka sɛ “nna a ɛdi akyire” no mu deɛ ɛbɛgye nsam koraa, enti ɛka saa bere no ho asɛm sɛ ɛbɛyɛ “mmerɛ a emu yɛ den.” Wonhu sɛ seesei saa subammɔne yi agye ntini wɔ nkurɔfo mu paa?\n3. WƆRESƐE ASASE NO Bible ka sɛ Onyankopɔn ‘bɛsɛe wɔn a wɔresɛe asase no.’ (Adiyisɛm 11:18) Dɛn na nnipa bɛyɛ de asɛe asase no? Bible ka nea nnipa yɛ de sɛee asase no wɔ Noa bere so no ho asɛm. Ɛka sɛ: “Na asase asɛe wɔ nokware Nyankopɔn no ani so, na na amumɔyɛ ahyɛ so mã. Onyankopɔn huu asase no, na hwɛ! na asɛe.” Enti Onyankopɔn kaa nnipa abɔnefo no ho asɛm sɛ: “Mɛsɛe wɔn.” (Genesis 6:11-13) Wohwɛ a wonhu sɛ adanse pii wɔ hɔ a ɛkyerɛ sɛ amumɔyɛsɛm anaa awudisɛm ahyɛ asase so mã? Afei nso, nnipa anya nkɔanim wɔ bɔne mu paa: Wɔayɛ nneɛma a wɔbɛtumi de asɛe asase no anaa apra nnipa nyinaa afi so koraa. Wɔwɔ akode pii. Nnipa resɛe asase no wɔ ɔkwan foforo so. Ɛne sɛ, nnipa de nkakrankakra resɛe mframa a yɛhome ne ɛpo, na wɔretɔre mmoa ne afifide ase, nanso saa nneɛma a wɔresɛe no no na ɛma yɛtumi tena nkwa mu.\nBisa wo ho sɛ, ‘Bɛyɛ mfe ɔha ne kakra a atwam ni no, so na nnipa wɔ nneɛma a wɔbɛtumi de atɔre wɔn ankasa ase?’ Nanso seesei, nnipa anya nkɔanim paa wɔ sɛnea wɔyɛ akode ahorow a ɛyɛ hu mu, na wɔn ani abere resɛe asase no. Nnipa anya nkɔanim wɔ mfiridwuma mu paa nanso nsunsuanso bɔne a ɛde aba no deɛ, wɔnhu sɛnea wɔbɛsi ano. Yɛnhyɛ no nsow sɛ nea asase yi bɛkɔ akɔwie deɛ, ɛnni nnipa nsam. Onyankopɔn de ne ho bɛgye nsɛm mu asɛe wɔn a wɔresɛe asase no ansa na nneɛma agye nsam. Onyankopɔn na waka!\n4. WIASE NYINAA ASƐNKA ADWUMA Sɛnkyerɛnne foforo a ɛbɛma yɛahu sɛ yɛwɔ awieeɛ bere no mu ne sɛ adwuma titiriw bi bɛkɔ so. Bible ka sɛ, “Wɔbɛka ahennie ho asɛmpa yi wɔ asase so nyinaa de adi amanaman nyinaa adanseɛ; ɛno ansa na awieeɛ no bɛba.” (Mateo 24:14) Saa asɛmpaka adwuma yi deɛ ɛyɛ soronko koraa; ɛnte sɛ nea ɔsom ahorow pii ayɛ fi teteete no. Awieeɛ bere no mu no, saa “ahennie [no] ho asɛmpa” na wɔbɛka no titiriw. Wonim ɔsom bi a emufo ka saa ahenni no ho asɛm kɛse? Sɛ wonim ɔsom bi a wɔka saa asɛm no mpo a, wɔn dodow yɛ sɛn? Na wɔreka no wɔ wiase nyinaa “de adi amanaman nyinaa adanseɛ” anaa wo mpɔtam hɔ nko ara na wɔreka no?\nWɔreka Onyankopɔn Ahenni no ho asɛmpa wɔ kasa ahorow mu wɔ wiase nyinaa\nWɛbsaet a ɛne www.jw.org no rebɔ “ahennie ho asɛmpa yi” ho dawuru. Nwoma a ɛwɔ kasa bɛboro 700 mu na ɛwɔ Wɛbsaet no so a ne nyinaa twe adwene si ahenni ho asɛmpa no so. Wonim ade foforo nso a ama Ahenni no ho asɛmpa adu wiase baabiara no? Mfe pii ansa na Intanɛt reba no, na nkurɔfo nim Yehowa Adansefo sɛ wɔyɛ nnipa a wɔka Onyankopɔn Ahenni no ho asɛmpa. Efi 1939 reba no, Ɔwɛn-Aban biara a ɛbɛba no wɔakyerɛw anim “Ɛka Yehowa Ahenni Kyerɛ.” Nyamesom nwoma bi ka sɛ, ɛrekame ayɛ sɛ nyamesom kuo biara nni hɔ a yɛbɛtumi de wɔn atoto Yehowa Adansefo ho wɔ asɛnka adwuma a wɔreyɛ no ho; wɔnam akwan horow so reka asɛmpa no wɔ baabiara. Asɛmpa a wɔreka no ma yɛhu paa sɛ ɛrenkyɛ koraa Onyankopɔn Ahenni no bɛma ‘awieeɛ no aba.’\nWIASE NO ADU AKYIRI PAA\nWonhyɛɛ no nsow sɛ nsɛnkyerɛnne anaa nneɛma nnan a Bible ka sɛ yɛbɛhu wɔ awieeɛ bere no mu no resisi? Bɛboro mfe ɔha ni, Ɔwɛn-Aban nsɛmma nwoma no ama wɔn a wɔkenkan no ahu nneɛma a ɛbɛsisi wɔ wiase sɛnea ɛbɛboa wɔn ma wɔn ankasa ahu sɛ awieeɛ no abɛn. Nanso, akyinnyegyefo bi nnye nni sɛ ɛyɛ nokware, na wɔka sɛ obiara bɛtumi abɔ ne tirim aka nea ɔpɛ. Wɔka nso sɛ, nnipa nkitahodi a ɛretu mpɔn nti na nkurɔfo anya adwene sɛ wiase no sɛe ara na ɛresɛe no. Ne nyinaa akyi no, nneɛma a ɛresisi no yɛ adanse a ɛkyerɛ sɛ wiase no adu akyiri paa.\nAbenfo binom gye tom sɛ wiase no adu akyiri. Sɛ yɛhwɛ 2014 sei a, nyansahufo kuo nwoma bi de kɔkɔbɔ bi maa Amanaman Nkabom Ahobammɔ Badwa no sɛ nneɛma pii rekɔ so a ɛbɛtumi ama nnipa nkwa ho aba asɛm. Saa nyansahufo no kae wɔ nwoma no mu sɛ: “Nhwehwɛmu a yɛatɔ yɛn bo ase ayɛ no ama abɛda adi sɛ baabi a wiase no adu no ayɛ hu paa.” (Science and Security Board of the Bulletin of the Atomic Scientists) Seesei nnipa pii agye atom paa sɛ wiase no adu akyiri yie. Wɔn a wɔtintim Ɔwɛn-Aban yi ne wɔn a wɔkenkan no gye tom sɛ yɛwɔ wiase yi nna a edi akyiri no mu, na awieeɛ no abɛn pɛɛ. Nanso mma nea ɛrekɔ so no mmɔ wo hu, nya anidaso sɛ mmere pa bɛba. Dɛn ntia? Efisɛ awieeɛ no ba a, wobɛtumi anya wo ti adidi mu!\nWƆYƐ ƆSƐE HO NKƆMHYƐFO?\nYehowa Adansefo nyɛ atemmu da ho nkɔmhyɛfo. Wɔaka nneɛma pa a ɛbɛba daakye ho asɛm akyerɛ nkurɔfo bɛboro mfe ɔha. Sɛ nhwɛso no, wɔyɛɛ nhyiam bi afe 1958 mu. Wɔ saa nhyiam no ase no, wɔmaa ɔkasa bi a n’asɛmti ne, “Onyankopɔn Ahenni Redi Tumi—Wiase Awieeɛ Abɛn Anaa?” Saa ɔkasa no ma ɛbɛdaa adi sɛ, “Onyankopɔn ahenni no ba a, ɛrensɛe asase no na mmom ɛbɛsɛe Satan wiase yi. Onyankopɔn ahenni no ba a, ɛrenhye asase yi, na mmom ɛbɛma Onyankopɔn apɛde ayɛ hɔ wɔ asase so sɛnea ɛyɛ wɔ soro. Ɛno nti, ɛho hia paa sɛ yɛhwɛ asase a Onyankopɔn de ama yɛn yi so yie, na Onyankopɔn nso bɛma no atena hɔ afebɔɔ.”\nText Baabi a wubetumi atwe nneɛma akenkan ƆWƐN-ABAN May 2015 | Awieeɛ no Abɛn?\nAudio Baabi a wubetumi atwe nneɛma abɔ atie ƆWƐN-ABAN May 2015 | Awieeɛ no Abɛn?


KENKAN WƆ Albanian Arabic Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Norwegian Papiamento (Aruba) Papiamento (Curaçao) Polish Portuguese Rarotongan Romanian Russian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Vietnamese\nWƆ AMAN pii so no, apɔwmuden ho nsɛm nti na sɛ wɔwo mmabarima a wotwa wɔn twetia. Wɔ aman foforo so nso, amammerɛ nti wontwa mmarima twetia wɔ wɔn nkwa nna nyinaa mu. Nnipa bi te sɛ Yudafo ne Nkramofo de, ɛnyɛ apɔwmuden nti na wotwa twetia, na mmom wɔn som na ɛhwehwɛ sɛ wɔyɛ saa.\nNanso, wɔ aman bi so no, sɛ abarimaa bi nyin bɛyɛ ɔbarima a, wɔyɛ amammerɛ de twa no twetia. Mpɛn pii no, wɔde no kɔ sukuu a wɔkyerɛ amammerɛ wom ma wotwa no twetia wɔ hɔ, na wɔma ɔtra hɔ adapɛn bi kosi sɛ ne kuru no bewu. Bere a abarimaa no wɔ sukuu hɔ nyinaa no, wɔma ɔyɛ amanne pɔtee bi, na wɔkyerɛkyerɛ no ma ɔyɛ n’ade te sɛ ɔbarima. So twetiatwa a ɛte saa ho hia na ama wɔahu sɛ abarimaa bi anyin ayɛ ɔbarima? Ma yensusuw nea Bible ka wɔ sɛnea Onyankopɔn bu adeyɛ a ɛte saa no ho nhwɛ.—Mmebusɛm 3:5, 6.\nSɛnea Onyankopɔn Bu Twetiatwa\nNnipa bi te sɛ Misrifo a wɔtraa ase tete mmere mu no twaa twetia. Nanso, na ɔman a Abraham fi mu no mufo ntwa twetia. Nokwarem no, wɔ Abraham nkwa nna dodow no ara mu no, na ontwaa twetia. Nanso, saa bere a na Abraham ntwaa twetia no nyinaa no, na ɔyɛ ɔkokodurufo. Ɔde mmarima kakraa bi tiw ahemfo baanan bi ne wɔn asraafo a na wɔafa ne wɔfase Lot dommum no kɔko gyee no. (Genesis 14:8-16) Mfe 14 akyi no, Onyankopɔn hyɛɛ Abraham sɛ ɔno ne ne fiefo nyinaa ntwa twetia. Dɛn nti na Onyankopɔn hyɛɛ no sɛ ɔnyɛ saa?\nƐda adi pefee sɛ na ɛnyɛ sɛ afei na Abraham anyin ayɛ ɔbarima nti na Onyankopɔn ma otwaa twetia no. Nea enti a ɛte saa ne sɛ, na Abraham adi mfe 99! (Genesis 17:1, 26, 27) Onyankopɔn kyerɛɛ nea enti a ɔma otwaa twetia no. Ɔkae sɛ: “Muntwitwa mo ho twetia, na ayɛ me ne mo ntam apam no ho sɛnkyerɛnne.” (Genesis 17:11) Ná Onyankopɔn bɔhyɛ a ɛne sɛ ɔnam Abraham so behyira “asase so mmusua nyinaa” no ka apam a ɔne Abraham yɛe no ho. (Genesis 12:2, 3) Enti, wɔ Onyankopɔn ani so no, ɛnyɛ twetiatwa na ɛma obi yɛ ɔbarima. Ná wotwa obi twetia de kyerɛ sɛ ɔyɛ Israelni a ofi Abraham abusua a ‘wɔde Onyankopɔn nsɛm kronkron no ahyɛ wɔn nsa’ no mu.—Romafo 3:1, 2.\nBere bi akyi no, Israelfo no nam Abraham Aseni titiriw a ɔne Yesu Kristo a wɔpoo no no so sɛee saa apam no. Enti, Onyankopɔn poo wɔn, na wɔn twetiatwa no ankyerɛ hwee wɔ Onyankopɔn ani so bio. Nanso, wɔ afeha a edi kan no mu no, Kristofo bi kaa no denneennen sɛ Onyankopɔn da so ara hwehwɛ sɛ wotwa twetia. (Asomafo no Nnwuma 11:2, 3; 15:5) Eyi nti, ɔsomafo Paulo somaa Tito sɛ ‘onkosiesie nea atɔ kyima’ wɔ asafo ahorow no mu no. Paulo Kyerɛw Tito kaa ade biako a na atɔ kyima no ho asɛm kyerɛɛ no. Ɔkae sɛ: “Nnipa pii yɛ asobrakyefo, wɔn a wɔkeka nsɛnhunu na wɔdaadaa nkurɔfo, ne titiriw no wɔn a wɔagye twetiatwa agyina mu no. Ehia sɛ wɔma saa nnipa yi mua wɔn ano, efisɛ wɔkɔ so dan mmusua mũ butuw bere a mfaso bɔne nti wɔkyerɛkyerɛ nea ɛnsɛ sɛ wɔkyerɛkyerɛ.”—Tito 1:5, 10, 11.\nPaul afotu no da so ara yɛ adwuma nnɛ. Ɛbɛyɛ nea ɛne Kyerɛwnsɛm no nhyia koraa sɛ nokware Kristoni bi bɛka akyerɛ obi sɛ ontwa ne ba twetia. Sɛ́ anka Kristoni bi de ne ho ‘begyigye afoforo nsɛm mu’ no, ɛsɛ sɛ ɔma awofo no ankasa si wɔn gyinae. (1 Petro 4:15) Afei nso, Onyankopɔn maa Paulo kyerɛw twetia a na wotwa wɔ Mose Mmara no ase no ho asɛm sɛ: “Wɔfrɛɛ obi wɔ twetiatwa mu anaa? Ɛnsɛ sɛ ɔdan momonotoni. Wɔfrɛɛ obi wɔ momonoto mu anaa? Ɛnsɛ sɛ wotwa no twetia. Twetiatwa nka hwee, na momonoto nso nka hwee, na nea ehia ne Onyankopɔn ahyɛde sodi. Tebea biara a wɔfrɛɛ obiara wɔ mu no, ɔntra mu.”—1 Korintofo 7:18-20.\nNa “Twetiatwa Sukuu Ahorow” no Nso Ɛ?\nNa sɛ Yehowa Adansefo a wɔyɛ awofo si gyinae sɛ wobetwa wɔn mmabarima twetia nso ɛ? So wɔn mma a wɔde wɔn bɛkɔ twetiatwa sukuu ahorow a yɛaka ho asɛm no bɛyɛ nea Bible pene so? Ɛnyɛ twetia nkutoo na wotwa wɔn a wɔkɔ sukuu a ɛtete saa no. Sɛ obi kɔ sukuu a ɛtete saa no bi a, ɔne mmarimaa ne akyerɛkyerɛfo a wɔnyɛ Yehowa asomfo bɛbɔ fekuw adapɛn bi. Nneɛma pii a wɔkyerɛkyerɛ wɔ sukuu a ɛtete saa mu no ne nea Bible ka wɔ abrabɔ gyinapɛn a ɛkorɔn ho no nhyia. Bible bɔ kɔkɔ sɛ: “Fekubɔne sɛe ɔbra pa.”—1 Korintofo 15:33.\nAsiane a wɔn a wɔkɔ sukuu ahorow a ɛtete saa hyia no redɔɔso. Wɔ afe 2003 mu no, South African Medical Journal nsɛmma nhoma no bɔɔ kɔkɔ sɛ: “Afe yi mu nso, wɔahu nneɛma a ɛyɛ hu a efi twetiatwa mu ba no bi, na nsɛm ho amanneɛbɔ adwumakuw a agye din aka nnipa a wɔawuwu wom ne wɔn a wɔatwitwa wɔn twetia apirapira wɔn ho nsɛm wɔ wiase nyinaa. . . . Sɛ yɛbɛbɔ no mua a, sukuu ahorow a wɔn na wose sɛ wɔyɛ ‘twetiatwa sukuu’ a ɛwɔ hɔ nnɛ no nka nokware, na wodi awu.”\nWɔ twetia a wotwa pira abarimaa bi akyi no, nea ɛhaw adwene koraa ne abarimaa no ne Onyankopɔn ntam a ebetumi asɛe no. Nneɛma a wɔkyerɛkyerɛ wɔ twetiatwa sukuu mu ne nneɛma a wɔyɛ wɔ hɔ no bi yɛ ahonhonsɛmdi ne nananom a wɔawuwu a wɔsom wɔn. Sɛ nhwɛso no, sɛ wotwa nkurɔfo twetia pirapira wɔn a, sɛ́ anka wobegye atom sɛ ɛyɛ mfomso a wodii wɔ twetiatwa no mu anaa nneɛma a ɛho ntew a wɔde yɛɛ ho adwuma no na ɛma ɛbaa saa no, wɔma nnipa pii gye di sɛ ɛyɛ bayi anaa nananom a wɔawuwu a wɔn bo afuw wɔn no na wɔyɛɛ wɔn saa. Bible de ahyɛde ma yɛn wɔ atoro som a yɛde yɛn ho bɛhyehyɛ mu no ho sɛ: “Mo ne wɔn a wonnye nni nntwe kɔndua koro. Na twaka bɛn na trenee ne amumɔyɛ wɔ? Anaasɛ ayɔnkofa bɛn na hann ne sum wɔ? . . . ‘Enti mumfi wɔn mu, na montew mo ho,’ Yehowa na ose, ‘na mommfa mo nsa nnka nea ɛho ntew’; ‘na megye mo.’” (2 Korintofo 6:14-17) Esiane saa afotu yi nti, ɛbɛyɛ nea nyansa nnim koraa sɛ awofo a wɔyɛ Yehowa Adansefo de wɔn mmabarima bɛkɔ twetiatwa sukuu.\nDɛn na Ɛma Kristoni Bi Yɛ Ɔbarima?\nSɛ́ Kristoni barima bi atwa twetia anaasɛ ontwaa twetia no, ɛnyɛ ɛno na ɛma ɔyɛ ɔbarima. Nea ehia nokware Kristoni titiriw ne sɛ ɔbɛsɔ Onyankopɔn ani, na ɛnyɛ sɛ ɔbɛma ‘n’anim aba nyam wɔ honam mu.’—Galatifo 6:12.\nNanso, sɛ Kristoni bi bɛsɔ Onyankopɔn ani a, ɛsɛ sɛ ‘otwa ne koma twetia.’ (Deuteronomium 10:16; 30:6; Mateo 5:8) Ɛnyɛ sekan na wɔde twa koma twetia, mmom no nea ɛkyerɛ ne sɛ obeyi akɔnnɔ bɔne ne ahomaso su te sɛ adwene a nkurɔfo wɔ sɛ sɛ wotwa obi twetia a na ɔsen afoforo no afi hɔ. Sɛ́ Kristoni bi atwa twetia anaasɛ ontwaa twetia no, sɛ ogyina sɔhwɛ ahorow ano, na ogyina “pintinn wɔ gyidi mu” a, obetumi ada ne ho adi sɛ ɔyɛ ɔbarima.—1 Korintofo 16:13; Yakobo 1:12.\nShare Share Twetiatwa Ɛno Na Ɛma Obi Yɛ Ɔbarima?\nw07 6/1 kr. 12-13


Yehowa ampene Sedekia abisade no so (1-7)\nƐsɛ sɛ nkurɔfo fa nkwa anaa owu (8-14)\n21 Yehowa asɛm baa Yeremia nkyɛn bere a Ɔhene Sedekia+ somaa Malkiya ba Pasur+ ne Maaseia ba, ɔsɔfo Sefania+ baa Yeremia nkyɛn no. Wɔbɛka kyerɛɛ no sɛ: 2 “Babilon hene Nebukadnesar* ne yɛn rebɛko, enti yɛpa wo kyɛw, bisa Yehowa ma yenhu nea ɛbɛto yɛn.+ Ebia Yehowa bɛyɛ n’anwonwadwuma no bi de aboa yɛn ama wafi yɛn so akɔ.”+ 3 Ɛnna Yeremia ka kyerɛɛ wɔn sɛ: “Monkɔka nkyerɛ Sedekia sɛ, 4 ‘Nea Yehowa, Israel Nyankopɔn no aka ni: “Hwɛ, meredan akode a ɛwɔ mo ara mo nsam no aba mo so, akode a mode reko atia Babilon hene+ ne Kaldeafo a wɔwɔ ɔfasu no akyi a wɔaka mo ahyɛ kurow no mu no. Na mɛboaboa akode no* ano aba kurow yi mfinimfini. 5 Na me ara mede nsa a emu ateɛ, ne basa a ɛyɛ den, ne abufuw, ne abufuhyew, ne anibere kɛse bɛko atia mo.+ 6 Mekunkum kurow yi mufo, nnipa ne mmoa nyinaa. Mede nsanyare a edi awu* paa na ebekunkum wɔn.”’+ 7 “‘“Ɛno akyi no,” Yehowa asɛm ni, “Yuda hene Sedekia, ne ne nkoa, ne ɔmanfo no, ne kurow yi mu nnipa a nsanyare a edi awu ne sekan ne ɔkɔm no ankunkum wɔn no, mede wɔn bɛhyɛ Babilon hene Nebukadnesar* nsa,+ ne wɔn atamfo, ne wɔn a wɔpɛ sɛ wokunkum wɔn* no nsa. Ɔde sekan bekunkum wɔn. Wɔn asɛm renyɛ no awerɛhow, ne yam renhyehye no mma wɔn, na ɔrenhu wɔn mmɔbɔ nso.”’+ 8 “Na nkurɔfo yi de, ka kyerɛ wɔn sɛ, ‘Nea Yehowa aka ni: “Hwɛ, mede nkwa kwan ne owu kwan resi mo anim. 9 Wɔn a wɔbɛtena kurow yi mu no, sekan ne ɔkɔm ne owuyare na ebekunkum wɔn. Na obiara a obepue de ne ho akɔma Kaldeafo a wɔaka mo ahyɛ mo kurow no mu no renwu, na obenya ne nkwa* sɛ asade.”’*+ 10 “‘“Mede m’ani asi kurow yi so; ɛnyɛ adepa na mede bɛba so, na mmom mmusu,”+ Yehowa asɛm ni. “Wɔde bɛhyɛ Babilon hene nsa,+ na ɔde ogya ahyew.”+ 11 “‘Yuda hene fifo nso, muntie Yehowa asɛm. 12 O Dawid fi, nea Yehowa aka ni: “Anɔpa biara mummu atɛntrenee,Na nea wɔresisi no no, munnye no mfi osisifo nsam,+Anyɛ saa a, nneɛma bɔne a moyɛ nti,+M’abufuw bɛdɛw sɛ ogya,+Na ɛbɛhyew a obiara rentumi nnum no.”’ 13 ‘Hwɛ, me ne wo anya, wo a wote obon mu,*Wo asaasetraa so botan,’ Yehowa asɛm ni. ‘Na mo a moka sɛ: “Hena na obesian aba yɛn so? Na hena na ɔbɛba yɛn atenae abɛtow ahyɛ yɛn so?” no de, 14 Mebu mo atɛnSɛnea mo nnwuma te,’+ Yehowa asɛm ni. ‘Na mede ogya bɛto ne kwae mu,Na ɛbɛhyew nneɛma a atwa ne ho ahyia nyinaa.’”+\n^ Ebetumi nso akyerɛ, “Kaldeafo no.”\n^ Anaa “biribi a wɔanya wɔ ɔko mu; ɔbɛfa ne ho adi.”


KWATI A WƆKWATI SƐ WƆBƐKWATI - Shunning the Shunning (Twi)\nNansa nhyiamu a wato din “Di Yehowa Nokware Daa” bi kɔɔ so wɔ Ghana August 12 – 14, 2016. Yehowa Dansefoɔ bi deɛ ɛnyɛ ‘honhom fam aduane’ no nti na na wɔwɔ hɔ. Ɔkɔɔ hɔ sɛ ɔrekɔhwɛ sɛnea Adansefoɔ afoforɔ bɛyɛ wɔn adeɛ wɔ kasa a wakyekyem a ɛhyɛ nkuran sɛ wɔnkwati afoforɔ a wato din “Di Yehowa Nokware na Gye N’atemmu Tom” no. Ne suahunu yi yɛ nea ɛbɛyɛ ebinom nwanwa. Nanso wɔ wɔn a kane no na wɔyɛ Yehowa Adansefoɔ fam no, suahunu yi bɛtumi ahyɛ nkuran paa.\nBere a nnwom ho video no refiri aseɛ ara pɛ na meduu Nyiamu Asa hɔ. Metotoo mani hwehwɛɛ beaeɛ a ɛyɛ atena. Metenaa asa a ɛtɔ so mmienu no so. Metenaa ɔbaa bi a wadi bɛyɛ mfeɛ 60 nkyɛn ara pɛ na mekyea no “Maakye”. Na abaayewa bi a ɔmmoro mfeɛ 20 te ne nkyɛn.\nAvoidjw.org adaworoma nti na wahwɛ nhyiamu no kasa ahoroɔ ne video no nyinaa dada. Mete hɔ nyinaa na me krataa a wɔhwɛ so ma ɔkasa no nyinaa gu m’afidie so. Metenaa hɔ dinn a meretwɛn sɛ metie nea wɔbɛkan afiri ‘outline’ no mu na masan ahwɛ sɛnea atiefoɔ no bɛyɛ wɔn adeɛ wɔ kasa ahoroɔ a ɛhyɛ ‘kwati a wɔkwati wɔn a watu wɔn’ ne ‘nokware a wɔdi ahyehyɛdeɛ’ no ho.\nSɛɛ na merebɛhu ‘kwati a wɔkwati biribi’ wɔ ɔkwan bi a menhwɛɛ kwan saa so. Saa nso na na menhwɛ kwan sɛ Yehowa Adansefoɔ no mu baako de ɔpɛ a Onyankopɔn de ama no no bɛpaw nea ɛyɛ ma ɔno ankasa.\nDwumadie no mfitiaseɛ pɛɛ no, ɔkasafoɔ biara yɛɛ nadeɛ sɛ abaduaba bi. Wɔdii krataa a ‘akwankyerɛ kuo’ no de ama wɔn no akyi pɛpɛɛpɛ. Na ahomete sɛ mɛtena hɔ atie saa ‘nsɛmhunu’ no. Anikasɛm ne sɛ na mayɛ me ho aduro dada ama nsɛmhunu no nyinaa.\nNyiamufoɔ no deɛ, wɔn adwene ara ne sɛ na wɔn adwene yɛ wɔn sɛ wɔretie akwankyerɛ afi ‘Onyankopɔn’ hɔ. Wɔtenaa ase dinn tie kasa ahoroɔ ne video ahoroɔ no na wɔbɔɔ wɔn nsam wɔ emu biara awieɛ.\nNnɔnhwere 2.75 akyi no, Fiada anɔpa ateetee dwumadie no baa nawieɛ. Awia adwumadie no firii ase na mebɔɔ mmɔden paa sɛ mentɔ nko. Awieɛ koraa no, bere soo sɛ wɔma ‘kwati’ kasa ahoroɔ no. Kasa ahoroɔ a ɛhyɛ ‘kwati a wɔkwati wɔn a watu wɔn’ ho nkuran no yɛ kasa a ɛtɔ so 14 kosi 16. Na kasa,a,wakyekyem yi asɛmti ne “Di Yehowa Nokware na Gye N’atemmu Tom”.\nNa me ho repere me sɛ mehu sɛnea me mfɛfoɔ Ghanafoɔ bɛyɛ wɔn adeɛ wɔ ‘kasa ahoroɔ a ɛhyɛ nkuran ma wɔkwati wɔn a,watu wɔn’ no ho. Kasa a edi kan wɔ saa kasa a wɔakyekyem no mu no wɔyii video a edi kan no. Nea ɛyɛ nwanwa no obiara ammɔ ne nsam. Wei yɛ nwanwa efisɛ Ghana aha deɛ wɔbɔ wɔn nsam wɔ video biara akyi. Sɛ nso nsɛm a wɔbisabisa anaa ɔyɛkyerɛ. Wei deɛ na ɛyɛ soronko. Obiara ammɔ ne nsam. Ɔkasa no akyi mpo no atiefoɔ no twentwɛn wɔn nan ase sɛ wɔbɛbɔ wɔn nsam.\nKasa a wɔakyekyem yi fa a ɛtɔ so mmienu no mu no, bere a ɔkasafoɔ no kaa sɛ ɛsɛ sɛ wɔkwati wɔn a wɔagyae asɛnkakɔ no, mehuu sɛ mmaa mmienu yi yɛɛ basaa. Wɔyii video a ɛtɔ so mmienu no. Nea esii wɔ ɛno akyi no yɛ anigyesɛm a menhyia bi da wɔ nhyiamu a makɔ nyinaa ase. Bere a wɔ video no mu no wɔkaa sɛ watu ɔbaa no, mehuu sɛ mmaa mmienu yi rehwɛ wɔn ho anim. Bere a agya no ‘pam’ ne ba no firii fie no, mmaa no mu deɛ ɔnyem no sɔɔ panin no nsam dendenden. Afei ɔde nne a emu yɛ den kakra kaa sɛ, “Wo nso wobɛpam me anaa?”\nƐhu a ɔbaa kumaa a wanyinsɛn yi de kaa asɛm no bɔɔ me hu. Wei maa Ɔwɛn-Aban asafo no akwankyerɛ a ɛse ɛnsɛ sɛ wɔne obi a watu no no baa madwene mu. Nanso maame no mmuaeɛ no kaa makoma too me yam.\nƆbuae sɛ: “Mɛyɛ dɛn atumi apam me ankasa ba?. Menyɛ na mentumi mpam me ba mfi ɔno ankasa fie!. Ɛyɛ wo nso fie. Me na mede wo baa wiase. Meyɛ wo maame. Wo yɛ me ba na mennyaw wo nko da. Medɔ wo na mfa ho deɛ ebesi biara mɛkɔ so adɔ wo”\nSaa bere yi na mehuu abusuabɔ a ɛda wɔn ntam. Wɔyɛ maame ne ɔba. Mebɛhuu nso sɛ na watu deɛ ɔnyem no. Nne a maame no de kasae no ka koma to yam na ɛhyɛ nkuran nso. Sɛnea maame no sɔɔ ne ba no nsam den kasae no te sɛ nea ɔreka akyerɛ no sɛ, ‘ Obiara anaa ahyehyɛdeɛ biara ntumi mma mempaw ɔsom ne me babaa mu baako da’\nSaa ‘mmaa akukodurofoɔ’ mmienu yi tee ahyehyɛdeɛ no asɛm so atua wɔ nnipa pii anim.\nWɔ saa video yi nso, obiara ammɔ ne nsam na saa nso na wammɔ wɔn nsam wɔ video a ɛtwa toɔ no nso akyi. Mennim nea nti a wɔammɔ wɔn nsam nanso mesusu sɛ ɛyɛ kwan a wɔde kyerɛ sɛ wɔn ani nhyɛ da nnye wɔn a wɔatu obi ne ‘wɔn a wɔayɛ mmerɛ’ a wɔhyɛ sɛ wɔnkwati wɔn no ho. Mehuu no sɛ ɛyɛ ‘kwati a wɔkwati sɛ wɔbɛkwati wɔn a watu wɔn’\nMmerɛ tenten yi akyi no, ɛda no baa awieɛ a anigyeɛ ahyɛ makoma mu ma sɛ mehuu sɛ maame no ne ne ba a ɔnyem a watu no no sɛ wɔn asɔ wɔn nsa refiri nhyiamu asa no so, biribi a etia ahyɛde a ɛne sɛ WƆNKWATI NO.\nWɔdaa no adi wɔ obiara anim sɛ ɔdɔ kann wɔ hɔ ankasa. Wɔn asafo mu mpanimfoɔ ani nnye ho. Akwankyerɛ kuo no nso ani nnye ho nanso wɔkyerɛɛ sɛ ‘Kɔhye po’. Wɔdaa su a onipa biara a wɔnim nyansa bɛda no adi no adi : ƆDƆ.\nNea wɔyɛɛ yi kyerɛ me sɛ ɛnyɛ adansefoɔ na wɔdi anaa wɔbɛdi obi anaa biribi akyi saa. Saa nkurɔfoɔ yi ‘nyan’ anaa wɔnnim sɛ wɔwɔ sum ase kuo a ɛhyɛ nnipa so mu deɛ nanso ɛnyɛ den sɛ daakye wɔbɛnyane. Ɛno nti momma yɛmpa aba!. YƐNKƆ SO NKO! na yɛmmoa afoforɔ mma wɔnyane mfi sum ase kuo a ɛsɛe adeɛ a ‘Ɔwɛn-Aban’ asafo no taa akyire no mu.\nTagged Di Yehowa Nokware Daa, KWATI A WƆKWATI SƐ WƆBƐKWATI\n← NWOMASUA A WƆKASA TIA\nCase Study 54: Stewart’s Introduction →


Adiyisɛm 22 | Intanɛt So Bible| Wiase Foforɔ Nkyerɛaseɛ\nYohane Adiyisɛm 22:1-21\nNkwa nsu asubɔnten (1-5)\nAsɛm no awiei (6-21)\n‘Bra! Begye nkwa nsu kwa’ (17)\n“Awurade Yesu, bra” (20)\n22 Na ɔkyerɛɛ* me nkwa nsu asubɔnten+ bi a ani tew te sɛ ahwehwɛbo. Ná ɛretene fi Onyankopɔn ne Oguammaa+ no ahengua no mu; 2 ɛtene fa kurow no kwantempɔn mfinimfini. Ná nkwa nnua sisi asubɔnten no afanu nyinaa, a ɛsow aba mpɛn 12 afe biara; bosome biara, ɛsow. Nnua no nhaban na wɔde sa amanaman no yare.+ 3 Nnome biara remma bio. Onyankopɔn ne Oguammaa no ahengua+ bɛtena kurow no mu, na ne* nkoa bɛsom no; 4 na wobehu n’anim,+ na ne din bɛwɔ wɔn moma so.+ 5 Bio nso, anadwo befi hɔ,+ na wɔrenhia kanea anaa owia hann, efisɛ Yehowa* Nyankopɔn bɛma hann ahyerɛn wɔn so,+ na wobedi hene daa daa.+ 6 Ɔka kyerɛɛ me sɛ: “Nsɛm yi yɛ nokware,+ na ɛrenni huammɔ; yiw, Yehowa,* Onyankopɔn a ɔnam adiyifo so kasae no,+ wasoma ne bɔfo abɛka nneɛma a ɛsɛ sɛ ɛba ntɛm akyerɛ ne nkoa. 7 Hwɛ! mereba ntɛm.+ Anigye ne obiara a odi nkɔmhyɛ asɛm a ɛwɔ nhoma mmobɔwee yi mu no so.”+ 8 Me Yohane, me na metee eyinom nyinaa na mihui. Na bere a metee na mihui no, mibutuw ɔbɔfo a na ɔrekyerɛ me nneɛma yi nyinaa no nan ase sɛ meresom no. 9 Nanso ɔka kyerɛɛ me sɛ: “Hwɛ yiye! Nyɛ saa! Meyɛ akoa kɛkɛ te sɛ wo ne wo nuanom adiyifo ne wɔn a wodi nsɛm a ɛwɔ nhoma mmobɔwee yi mu so no. Som Onyankopɔn.”+ 10 Ɔsan ka kyerɛɛ me sɛ: “Nsɔ nkɔmhyɛ nsɛm a ɛwɔ nhoma mmobɔwee yi mu no ano, efisɛ bere a wɔahyɛ no abɛn. 11 Nea ɔnteɛ no, ma ɔnkɔ so nyɛ ade a ɛnteɛ; na nea ne ho agu fĩ no, ma ɔnkɔ so ngu ne ho fĩ; nanso ma ɔtreneeni nkɔ so nyɛ adetrenee, na ma nea ɔyɛ kronkron nkɔ so nyɛ kronkron. 12 “‘Hwɛ! mereba ntɛm; akatua a mede rebɛma no kura me, na metua obiara ka sɛnea n’adwuma te.+ 13 Mene Alfa ne Omega,*+ odikanfo ne okyikafo, mfiase ne awiei. 14 Anigye ne wɔn a wɔhoro wɔn ntaade,+ sɛnea ɛbɛyɛ a wobenya kwan akɔ nkwa nnua+ no ho, na wɔanya kwan afa kurow no apon+ mu akɔ kurow no mu. 15 Kurow no akyi na nkraman* ne wɔn a wodi ahonhonsɛm ne aguamammɔfo* ne awudifo ne abosonsomfo ne wɔn a wɔpɛ atoro na wodi atoro nyinaa wɔ.’+ 16 “‘Me Yesu, na mesomaa me bɔfo sɛ ommedi eyinom ho adanse nkyerɛ mo sɛnea ɛbɛboa asafo ahorow no. Mene Dawid ntini ne n’aseni,+ ne adekyee nsoromma+ a ɛhyerɛn no.’” 17 Na honhom no ne ayeforo+ no kɔ so ka sɛ, “Bra!” na ma obiara a ɔte no nka sɛ, “Bra!” na ma nea osukɔm de no biara mmra;+ ma nea ɔpɛ biara mmegye nkwa nsu kwa.+ 18 “Obiara a ɔte nkɔmhyɛ nsɛm a ɛwɔ nhoma mmobɔwee yi mu no, midi no adanse sɛ: Sɛ obi de biribi ka eyinom ho+ a, Onyankopɔn de ɔhaw a wɔakyerɛw wɔ nhoma mmobɔwee yi mu+ no bɛka ne ho; 19 na sɛ obi yi asɛm bi fi nkɔmhyɛ nhoma yi mu a, Onyankopɔn beyi ne kyɛfa afi nkwa nnua+ no ne kurow kronkron+ no mu, nea wɔakyerɛw ho asɛm wɔ nhoma mmobɔwee yi mu no. 20 “Nea odi eyinom ho adanse no ka sɛ, ‘Yiw; mereba ntɛm.’”+ “Amen! Awurade Yesu, bra.” 21 Awurade Yesu adom nka akronkronfo no.\n^ Anaa “ɔbɔfo no kyerɛɛ.”\n^ Anaa “A ne Y.” Greek nkyerɛwde no, Alfa na edi kan na Omega na etwa to.\n^ Kyerɛ sɛ, wɔn a wɔyɛ nneɛma a ɛyɛ tan wɔ Onyankopɔn ani so.\n^ Hwɛ Nkyerɛkyerɛmu afã hɔ, “Aguamammɔ.”


3 Mose 27 AKCB - Matteus 27 LB\nSɛnea Wogye Nea Ɛyɛ Awurade De No\n1Awurade ka kyerɛɛ Mose se, 2“Ka kyerɛ Israelfo no se, ‘Sɛ onipa bi hyɛ bɔ sɛ ɔde obi bɛma Awurade a, na sɛ ɔpɛ sɛ otua sika mmom a, 3obetua dwetɛ gram ahannum ne aduoson (570) ama ɔbarima a wadi mfe aduonu kosi mfe aduosia, 4sɛ ɔyɛ ɔbea a wadi mfe aduonu kosi aduosia a, wobetua dwetɛ gram ahaasa ne aduanan (340), 5abarimaa a wadi mfe anum kosi aduonu no nso wobetua dwetɛ gram ahannu ne aduasa (230). Sɛ ɔyɛ ɔbea a, wobetua dwetɛ gram ɔha ne dunum (115). 6Abarimaa a wadi ɔsram kosi mfe anum no wobetua dwetɛ gram 60; na ɔbabea nso wɔatua dwetɛ gram 35. 7Ɔbarima a wadi boro mfe aduosia no wobetua dwetɛ gram ɔha aduoson (170); na ɔbea nso wɔatua dwetɛ gram ɔha ne dunum (115). 8Na sɛ obi yɛ ohiani a ɔrentumi ntua saa sika yi a, ɔde saa onipa no bɛba ɔsɔfo anim, na ɔsɔfo no akyerɛ no sika a obetumi atua.\n9“ ‘Sɛ ɔde aboa hyɛ bɔ sɛ afɔrebɔde a ɛfata ma Awurade a, saa aboa no a ɔde ama Awurade no bɛyɛ kronkron. 10Ɛnsɛ sɛ ɔsesa saa aboa no. Ɛnsɛ sɛ ɔde nea eye sesa nea enye anaa sɛ ɔde nea enye sesa nea eye. Sɛ ɛba sɛ wɔyɛ saa nsesae yi a, wɔbɛfa no sɛ mmoa abien no nyinaa ho tew. 11Sɛ aboa a ɔde rema Awurade no ho ntew na ɛmfata sɛ wɔde yɛ afɔrebɔde ma Awurade a, ɛsɛ sɛ ne wura no de brɛ ɔsɔfo, 12na wahwɛ sɛ aboa no di mu anaa sɛ onni mu, na wakyerɛ sika dodow a ɛsɛ sɛ otua de si aboa no anan. 13Sɛ aboa no yɛ nea ɛsɛ sɛ wɔde no bɔ afɔre nanso onipa a ɔde no reba no pɛ sɛ ɔsan gye nʼade a, obetua sika ɔha mu nkyɛmu aduonu aka bo a ɔsɔfo no betwa ama no sɛ ontua no ho.\n14“ ‘Sɛ obi de ne fi ma Awurade na sɛ ɔpɛ sɛ ɔsan gye a, ɔsɔfo no bɛsese ahu sɛ eye anaasɛ enye. Bo biara a ɔsɔfo no bɛkyerɛ no na ɛsɛ sɛ wotua. 15Sɛ nea ɔde ofi no mae no pɛ sɛ ɔsan gye a ɛsɛ sɛ otua ne bo no nkyɛmu ɔha mu aduonu ka ho na ama ofi no asan abɛyɛ ne de.\n16“ ‘Sɛ ɔbarima bi pɛ sɛ ɔde nʼabusua asase fa bi bɔ afɔre ma Awurade a, wobegyina aba kɛntɛnma dodow a ebehia sɛ wobedua wɔ so no so atwa asase no bo; aba kɛntɛnma biara bo yɛ dwetɛ gram ahannum ne aduoson (570). 17Mfirihyia Aduonum Afahyɛ mu no, sɛ obi de nʼafuw kyɛ a, ne bo no rensesa. 18Na sɛ ɔde asase no ma wɔ Mfirihyia Aduonum Afahyɛ no akyi a, ɔsɔfo no begyina mfe a aka ansa na Mfirihyia Aduonum Afahyɛ a edi so no so asese ne bo no, na wobetumi atew so. 19Na sɛ ɔbarima no pɛ sɛ ogye nʼasase a, ɔsɔfo no bo a ɔbɛbɔ no, obetua ɔha mu nkyɛmu aduonu aka ho ansa na asase no abɛyɛ ne dea bio. 20Na sɛ nso ɔyɛ nʼadwene sɛ ɔmpɛ sɛ ogye asase no bio, anaasɛ sɛ watɔn asase no ama obi foforo a, ɛno de, wɔrentumi nnye bio. 21Sɛ wɔdan asase no ma wɔ Mfirihyia Aduonum Afahyɛ no mu a, ɛbɛyɛ asase kronkron. Wɔde bɛto hɔ ama Awurade. Ɛbɛyɛ asɔfo no agyapade.\n22“ ‘Sɛ obi de asase a watɔ ma Awurade, na sɛ asase no nyɛ nʼabusua asase a, 23ɔsɔfo no begyina mfe a aka ama wɔadi Mfirihyia Aduonum Afahyɛ no so asese ne bo. Ɛsɛ sɛ onipa ko no tua ka no da no ara, na ɛyɛ afɔrebɔde kronkron ma Awurade. 24Mfirihyia Aduonum Afahyɛ no du so a, asase no bɛsan akɔ nea ɔtɔnee no anaasɛ nea na ɔyɛ asase no wura no nkyɛn. 25Wɔbɛsese ho ka no nyinaa wɔ nnwetɛbona a wogye wɔ hyiadan mu no ho, a ɛyɛ gram dubaako.\n26“ ‘Ɛnsɛ sɛ obiara de aboa bi abakan ma Awurade, efisɛ abakan biara, sɛ ɔyɛ nantwi anaa oguan no, yɛ Awurade de dedaw. 27Sɛ ɔyɛ mmoa a wɔn ho ntew no bi a, onipa no betumi atua ne bo no, na ɔde ɛbo no ɔha mu nkyɛmu aduonu aka ho. Sɛ onipa no antɔ bio de a, wɔbɛtɔn aboa no sɛnea ne bo te.\n28“ ‘Ade biara a wɔde ama Awurade no, sɛ ɛyɛ nnipa, mmoa anaa abusuasase no, ɛnsɛ sɛ wɔtɔn anaa wɔsan gye, efisɛ biribiara a ɛte saa no yɛ kronkron ma Awurade.\n29“ ‘Onipa biara a Awurade ayi no ama ɔsɛe no, wɔmmfa biribi ntua ne ti ka. Ɛsɛ sɛ wokum no.\n30“ ‘Asase no so nnɔbae nkyɛmu du mu baako, sɛ ɛyɛ aburow anaa aduaba no yɛ Awurade dea. Ɛyɛ kronkron. 31Sɛ obi pɛ sɛ ɔsan tɔ saa aduaba anaa aburow no a, ɛsɛ sɛ ɔde ne bo nkyɛmu anum mu baako ka ho. 32Anantwi ne nguan no ntotoso du du nyinaa, aboa biara a ɔto so du a ɔfa oguanhwɛfo nsam no yɛ kronkron ma Awurade. 33Aboa a ɔto so du a wɔde bɛma Awurade no, wɔnnhwɛ sɛ oye anaa onye, na wɔmmfa biribiara nsi nʼanan mu, efisɛ sɛ wɔde biribiara si anan mu a, ne nyinaa bɛyɛ kronkron, a obiara rentumi nnye bio.’ ”\n34Eyinom ne ahyɛde a Awurade de maa Mose wɔ Sinai Bepɔw so sɛ ɔnka nkyerɛ Israelfo no.\nAKCB : 3 Mose 27


29th March 2013-Fante\nFriday Sermon: Learn the best Ways of worship and sacrifice - 29th March 2013 - Fante Translation.\nFida Nyamesɛmka: Ebͻw 29, 2013.\n(Friday sermon – 29th March, 2013 – Fante Translation)\nSUA AKWAN PA A WODUA DO SOM NA WƆBƆ AFƆR.\nHadhrat Khalifatul Masih kaa nsɛmpa no wͻ Baitul Rahman asͻrdan (mosque) fofor no a ͻwͻ Valencia a ͻwͻ Spainman mu no. Ɔkenkaan Kuran mu nsɛmpa a ͻtoa do yi: “Na kae ber a Abraham na Ishmael maa Fie no ne fapem do na wͻbͻͻ mpae dɛ ‘Hɛn Ewuradze gye iyi to mu ma hɛn; ampaara dɛ Ɔwo nye Ɔsɛntsiefo a Inyim biribiara. Hɛn Ewuradze ma yɛnyɛ ahobrasefo mma Wo na ma hɛn asefo so nyɛ nkorͻfo a wͻayɛ ahobrasefo ama Wo na kyerɛ hɛn, hɛn som akwan nyinara na fa ehumbͻbͻr dan Wo ho bra hɛn do; osiandɛ Ɔwo nye mprenpren frɛfo, Mbͻbͻrhufo”. (2:128-129)\nHadhrat Khalifatul Masih kaa dɛ yɛdze Ayɛyi nyinara ma Nyankopͻn, Ɔno a ͻnam No mboa do yeesi asͻrdan a ͻtͻdo ebien wͻ Spainman mu. Ɔkͻr do kaa dɛ bɛyɛ mfe esuon a etwa mu kͻ no, ͻkyerɛɛ hia a ohia dɛ wonya asͻrfi wͻ Spainman mu wͻ Basharat Asͻrdan, Pedroadbad. Wosii no gyina wͻ dɛm ber no dɛ wobesi asͻrdan no wͻ Valencia. Mbom asͻrmba a wͻwͻ apaamu hͻ no hͻn dodow bɛyɛ ͻha eduasa ara naaso hia a ohia dɛ wosi asͻrdan a ͻtͻ do ebien wͻ Spain nye bea no n’abakͻsɛm soronko ntsi. Mfe eduasa ntamu na Ahmadiyya Kuw dze etum esi asͻrdan yi. Dɛm mber yi mu no, nna Muslimfo aba Spainman mu ebesisi asͻrfi wͻ hͻ. Dɛm akwan yi na wobuei maa hͻn ma wosii Basharat Asͻrfi yi. Nokwarsɛm nye dɛ, mfe aha esuon akyir na Ahmadiyya Kuw yi tumii sii asͻrdan wͻ Spainman mu. Seseiara Muslimfo a wͻwͻ Spainman mu hͻn dodow keka kͻ ͻpepe kor na wͻbu no dɛ ontu ara ma afe 2030 ndu no nna ͻha mu nkyekyɛmu eduowͻtwe (80%) abɛka dͻm no ho a hͻn dodow bodu ͻpepe ebien.\nMfe eduosa a etwa mu no nna Muslimfo a wͻwͻ Spainman mu yɛ apem mu kumaabi. Ɔdodow noara wͻyɛ Muslimfo wͻ Spainman mu no wͻfi Ebibirimu Etsifi na yɛbotum aka dɛ wͻyɛ Muslimfo a wͻwͻ Ɔman no mu a wͻdze nhyɛ sakyer hͻn gyedzi ma wͻbɛyɛɛ Krsitianfo. Woyinom dze hͻn Muslim gyedzi no sumae na ekyir no wͻsanee baa Islam mu. Ɔnam Nyankopͻn N’adom ntsi Muslimfo pii wͻ Spainman mu na dɛm dͻm a wͻrodͻr yi Ahmadiyya Kuw na wͻhyɛɛ mu nkodzen. Mbom nokwar Islam no bɛba mu wͻ Spainman mu wͻ ber a hͻn a wͻyɛ asomfo ma Messiah no a ofi Muhammad mu no, bɛgye hͻn ho ato mu yie ma wͻdze asɛm no atahye Ɔman no ne beebiara ma obiara aatse. Obinom bɛka dɛ Ahmdiyyafo a wͻwͻ ha suar na wobesi dɛn dze asɛm no akͻ obiara hͻ? Ampaara, sɛ obi gyina, si nketse na ͻma no mu do a yebotum ayɛ. Nhyehyɛɛ pii na wͻtaa yɛ wͻ iyi ho naaso wͻmmfa nnkͻ nyɛe mu. Nhyehyɛɛ a wͻdze fi Ɔsom yi ne tsir anaaso Hadhrat Khalifatul Masih hͻ anaaso, ampaara Hadhrat Khalifatul Masih IV (Nyankopͻn nhu no mbͻbͻr) rebɛba no mpo wͻammfa annyɛ edwuma. Bea a Basharat Asͻrfi si no bɛn kar kwan a ͻdze kͻ Cordoba. Sɛ wͻhyehyɛɛ nyɛe kwan bi a nkyɛ wofi hͻ dze asɛm no bɛtahye. Hɛn Jama’at no mu bi, mbom wosuar dze, woetum nam nkrataa do dze asɛm no apetse dodowara do. Dͻm pii a wommfi Ɔman no mu kͻ Basharat Asͻrfi kͻ hwɛ. Sɛ wͻdze enyiber na nkanyan yɛɛ edwuma no a nkyɛ asɛm no atahye. Muslimfo nkaa no botum dze nyimpa mpem eduonu a wͻyɛ “Spain Muslimfo aboasee” ahɛn Islam mu bio a, nkyɛ ebɛnadze ntsi na hɛn Nyamesɛmka (Tabligh) ͻkyerɛ Nokwar Islam no nnkotum ayɛ iyi? Ampaara yebuei akwan no wͻ enyiber na nkenyan mu na mbom yɛammfa akwan no mu ma binom mbom na wosuo mu. Banodzifo a wͻwͻ Spain mpɛnpɛndo biara hyɛ hͻn nsew, yɛ nhyehyɛɛ na wͻbͻ mbͻdzen dɛ ͻbɛyɛ yie.\nIslam ho nokwar mfonyin a yɛdze kyerɛ no wͻdɛ yɛdze to gua ndɛ mber yi. Nokrͻfo a wͻyɛ Spain Muslimfo aboasee no wͻdɛ yɛma wohu dɛ mber aso a hͻn nananom ewurkadze a wͻyɛe no wͻyɛ bi hyɛ ananmu. Mbom onnyi dɛ wͻdze nhyɛ yɛ iyi, osiandɛ Islam si no ewur dɛ “Onnyi dɛ nhyɛ ba Nyamesom mu” (2:257). Na Nyankopͻn ka dɛ onnyi dɛ dza woatanfo yɛ gye wo ma eyɛ dza ͻmmfa mbra mu. “Hom nyɛ pɛrpɛr aber nyinara na iyi na ͻbɛn tseneneeyɛ” (5:9). Tseneneeyɛ (Taqwa) nkotsee na ͻtwe nyimpa bɛn Nyankopͻn. Eso, ͻmmafa bͻn ho wͻ ha; dɛm nkorͻfo yi yɛ ͻmamfo na hͻn na asomdwe na ͻdͻ nsɛm yi wͻ dɛ wͻdze ma hͻn. Ɔwͻ dɛ yedzi kan ka kyerɛ hͻn ma wͻfa Islam nkyerɛkyerɛ fɛɛfɛw yi na dza apa ho no yɛyɛ no yie na yɛfa dɛm nkyerɛkyerɛ fɛɛfɛw yi do yɛtwe dͻm hͻn akoma. Akoma a wͻnam nhyɛ do maa wͻdze biribi bataa Nyankopͻn ho no wͻdze ͻdͻ wͻ Nyame Kor ho ͻnye Muhammad (NNN) dɛ ͻyɛ Nyankopͻn no Somafo no, hyɛ mu.Ɔdͻ a yɛwͻ ma Nyankopͻn no a N’ehumbͻbͻr abͻdzin a otwa N’abͻdzin nkaa no nyinara ͻnye Ɔsomafo no a ͻyɛ Rahmatullih A’lameen (Ɔyɛ Ehumbͻbͻr ma wiadze nyinara) noho. Dɛm Muslim ekuwekuw adadaw yinom yɛhwehwɛ hͻn mu na yekenyan nokwar som no ho dͻ wͻ hͻn mu na yɛdan hͻn yɛ hͻn Nyamesɛm ho asͻfo.\nSiantsir a ͻmaa Khalifatl Masih yii Valencia dɛ wonsi asͻrfi no nye dɛ Spainfo hͻn abakͻsɛm kyerɛ dɛ ber a ͻhen na ͻhembaa etsiͻdzenfo daan Muslimfo no ma wͻbɛyɛɛ Kristianfo no, Valencia nye bea a, ayɛyɛdze ekyir nyinara wͻkͻͻr do kaa Araibc kasa. Muslimfo a wͻwͻ Valencia kͻͻr do soom Nyankopͻn na wogyinaa hͻn nkyerɛkyerɛ no mu wͻ ber a Spain Muslimfo a wͻwͻ hͻ dɛm ber no wͻannda hͻn som no edzi pefee. Ber a ͻhen no yɛɛ n’adwen dɛ obotu Muslimfo a wͻwͻ Spain wͻ afe 1600 mu no, Muslimfo a wͻwͻ Valencia na wodzii kan tuu hͻn osiandɛ wͻbͻͻ mbɛdzen dɛ wͻbɛyɛ hͻn som no. Nna Spain Muslimfo yɛ ehiafo ma wͻdze nkakra nkakra tuu hͻn fii nkurow akɛseakɛse no mu ma woetu hͻn apetse. Iyi ekyir no ahemfo dzii Spain do. Italy nsordaafo yɛɛ ewurkadze na wotuu Muslimfo mbrɛntsɛ na mbabaawa na wͻdze hͻn mba kͻr Kristian efiefi mu ma wͻdze hͻn yɛɛ nkowaa na ntanyi. Wͻamma mbofra no kwan ma wͻannsom Nyame kor no na wͻhyɛɛ hͻn ma wͻgyee Ɔkorsa gyedzi no too mu. Ndɛ ͻyɛ hɛn dwuma son dɛ yɛbɛsan ayɛ hͻn Nyame Kor asomfo. Ɔwͻ dɛ yɛdze dɛm asɛm ma binom so, ͻnam nyimpa ho ayɛmuyie ntsi na yenya tsema ma hͻn dɛ mbrɛ yenya tsema ma hɛn ho. Ɔwͻ dɛ yɛbͻ mbͻdzen wͻ dɛm tsebea yi mu osiandɛ wosuoo Islam mu kͻr ewie wͻ ha. Ha dze woenntu hͻn mfe ͻha ntoatoado esuon a abɛsen kͻ no; mbom ntui no sii mfe ahanan a abɛsen kͻ no.\nEkyingye biara nnyi mu dɛ mfe pii a woedze Spain do yi, Muslimfo no hͻn nhweasee no sii ͻnam hͻnara hͻn pɛsemankonya na nsusubͻn ntsi. Hͻn banodzifo a wͻfaa no dɛ ͻyɛ Khalifa no o, anaa Ɔhen no o, hͻn mu biara annyɛ n’ahyɛdze ma mpanyimfo yɛɛ dɛmara. Obiara yɛɛ dza noara ͻpɛ na iyi maa okowiee dɛ dwumadzi biara a pɛsemankonya dzi mu adͻntsen no, wie. Afei a Anohoba Messiah (ANN) ridzi dwuma yi, ͻyɛ n’akadofo nyinara hͻn dwumadzi dɛ wͻdze enyimnyam no a ayew no ba bio na wͻtwe nkorͻfo no hͻn adwen gyina Islam asɛmpa do “Obiara nnyi hͻ a ͻfata dɛ yɛsom gyedɛ Allah na Muhammad yɛ N’akowa na No Somafo”. Nyankopͻn aboa hɛn ma y’esi asͻrfi wͻ ntabakamu ha na y’enya bea a odzi mu mapa dze edzi dɛm dwuma yi.\nAsͻrfi si finimfin bea a sɛ enam tseaseanam kwan do a ͻda noho edzi pefee. Bea yi yɛ enyimnyam bea eso nkorͻfo a wodzi hͻn ho nyi etwa hɛn ho ehyia. Iyi Nyame N’adom a. Onnyi dɛ hɛn enyi gye kɛkɛ dɛ y’esi asͻrfi fɛɛfɛw bi so wͻ Spain kurow kɛse mu. Ɔwͻ dɛ yeker hɛn ho hwɛ; ͻwͻ dɛ yedzi ͻsom ne nhyehyɛɛ do, dɛmara so na ͻwͻ dɛ yedzi hɛn ahyɛdze do. Kuran mu asɛm a yɛkanee dze hyɛɛ Nyamesɛmka yi ase no kyerɛ kwan tsen a Hadhrat Abraham na Hadhrat Ishmael (ANN) kyerɛɛ hɛn sɛ yesi Nyame dan a, yeendzi hɛn ahyɛdze do. Ɔwͻ dɛ yɛdwen dɛm asɛm yi ho ama nkorͻfo a wͻrebͻwo hͻn awow ntoatoado mu ayɛ Nyankopͻn N’ahyɛdze. Asɛm a yɛkenkanee fii Kuran mu no yɛ mpaabͻ a Hadhrat Abraham (ANN) bͻe ber a ͻrotow Ka’ba ne bamba no. Mfe pii a Abraham ne ba na ne yer tuu hͻn ho mae no, wͻammbͻ mpaa ara kwa “O Nyankopͻn yɛnam Wo kwan do etu hɛn ho akyɛ wͻ Wo mbransɛm do, hɛn aserɛdze nye dɛ ebɛggye hɛn afͻrbͻ biara ato mu na ma ͻnyɛ mberɛw mma hɛn”.\nNnyɛ Ahmadiyya Kuw no nko mbom Muslimfo nkaa no so dze enyigye ka afͻrbͻ ho asɛm. Eso dza Nyankopͻn nam Nkͻnhyɛnyi do akyerɛ nye dɛ ͻbabanyin no ayɛ krado dɛ wͻdze no bͻbͻ afͻr na egya no so ayɛ krado dɛ ͻdze ne babanyin a ͻwoo no ne mpanyinyɛ mu no bͻbͻ afͻr. Bio ͻgyae ne yer na ne babanyin wͻ sar no do, ber bae a ne yer na ne babanyin hͻn afͻrbͻ wͻgyee too mu na wͻhwɛɛ hͻn. Ber a worisi Ka’ba no dɛm nkorͻfo beenu yi (Hadhrat Abraham ͻnye ne babanyin Hadhrat Ishmael) kaa dɛ hͻn botae nye dɛ Nyankopͻn Ne Dan no enya dͻm, ampaara dɛ wͻdze dͻm a wͻyɛ agyedzifo a wͻbɛhyɛ Nyankopͻn no som no enyimnyam na wͻakrͻn No som no kɛsekɛse. Nna nkorͻfo yi nam Nyankopͻn Ne mbransɛm do risi Nyankopͻn Ne Dan no, na hͻn ahobrase na Nyankopͻn ho dͻ so ara ma wͻtotoe serɛɛ No dɛ Ɔngye hͻn afͻrbͻ. Iyi nye adzesuadze wͻ afͻrbͻ ho; dɛ ebͻbͻ afͻr na edze ahobrase adan aakͻ Nyankopͻn nkyɛn na eyɛ asͻr ma Ɔgye w’afͻrbͻ to mu. Dɛm Abraham na Ishmael ndzeyɛɛ na mpaabͻ yi na ͻtwe hɛn adwen gyina do dɛ yɛyɛ akadofo ma nyimpa no a otuu noho mae na onyaa ͻdͻ soronko maa Nkͻnhyɛnyi Krͻnkrͻn (NNN). Nyankopͻn dze Abraham n’abͻdzin a ͻfa no dɛm mber yi mu maa no. Ɔno a ͻyɛɛ gyedzi ne bamba no yie na ͻseraa Islam n’ahofɛw ho na ͻdze maa wiadze wͻ n’enyimnyam mu ara ma hͻn a wͻnnyɛ Muslimfo ka dɛ sɛ dɛm na Islam tse dza a nna yɛtwe hɛn nsɛm a yɛkekaa tsiaa Islam san.\nNdɛ botae a wͻdze sii Ka’ba nyinara nam Abraham na Islam nkyerɛkyerɛ nwansanwansa rehyɛ ma dze kyerɛ wiadze. Hɛn Asͻrfi a wͻwͻ wiadze yi ne fɛnandze biara dzi dase dze hyɛ dɛm botae yi ma na asͻrfi yi a yɛato no dzin Baitur Rahman yi so da dɛm botae yi edzi. Ber a dɛm asͻrfi yi rotwe hɛn adwen dɛ yɛmfa ahobrase ndan nkͻ hɛn botae do yi, dɛmara so na ͻtwe hɛn adwen kͻ bͻhyɛ a yɛahyɛ na hɛn asodzii. Iyi nkotsee na ͻbɛma hɛn botae atͻmu.\nYɛ ka dɛ: O Messiah a ifi Muhammad mu, ͻwo a etu woho akyɛ nokwar mu ama Nkͻnhyɛnyi Krͻnkrͻn (NNN) yɛahyɛ bͻ ama no dɛ yɛbɛma gyedzi edzi hɛn adͻntsen asen wiadze ndzɛmba nyinara na yɛdze Tawheed (Nyankopͻn Baako No) bɛtahye. Dɛm asͻrfi yi ne nsii bͻtwe wiadze adwen akͻ Islam ho na Tabligh akwan bͻbuebuei. Dɛ ehiadze nyinara bɛba mu na yɛdze hɛn ahoͻdzen, hɛn dwumadzi a odzi adͻntsen nye yɛbɛma Tawheed etsim, na yɛdze ͻman yi mu nkorͻfo bɛba Nkͻnhyɛnyi Krͻnkrͻn (NNN) ne ntamadan ase. O Nyankopͻn, Ɔwo a etse nsɛm biara, Ɔwo a Inyim biribiara, tsie mpaabͻ na boa hɛn ma yendzi dwumadzi yi do. Yɛ asͻrfi yi bea a yɛnam do ma hɛn botae a yɛdze sii W’asͻrdan yi ahyɛ ma. Ɔwo nyim biribiara, Ɔwo nyim hɛn sintͻ, gye hɛn mpaabͻ to mu na mma nnhwɛ hɛn mberɛwyɛ.\nAmpaara dɛ asͻrdan ne fɛw wͻ dɛ yɛbɛyɛ dza ͻfata dɛ yɛyɛ no wͻ ho. Dɛ yɛbɛsom Nyankopͻn wͻ mu na yɛayɛ dza ͻfata dɛ yɛyɛ ma adasamba. Iyi na ͻbɛda Islam ne fɛw edzi ma wͻatwe dͻm abɛn Islam. Ber a nna Muslimfo dzi Spain do wͻ mfe pii no, wosisii asͻrdan pii wͻ hͻ. Tsitsiriw asͻrdan a ͻwͻ Cordoba ne fɛw yɛ nwanwa ͻnye pii a ͻkeka ho a Muslimfo kͻr ho. Kor so wͻ Granada man mu. Na aber a Islam no nokwar nkyerɛkyerɛ fii hͻn mu no na Nyankopͻn Ne koryɛ no so fii hͻn mu no, adan yi nyinara sɛsɛɛe anaa wͻdze yɛɛ Kristianfo hͻn asͻrdan. Ɔyɛ nwanwa dɛ obi bohu Cordoba asͻrdan no ne fɛw a ͻyɛ bɛpem ndɛ nyinara wͻ mfe pii ekyir. Mber a Muslimfo yew hͻn gyedzi no, asͻrdan no fii hͻn nsamu kedzii obinom nsamu. Asɛm yi siantsir nyɛ asͻrdan no ne fɛw mbom na ͻyɛ nkorͻfo a wͻwͻ mu no hͻn gyedzi a. Ampaara dɛ ͻwͻ dɛ yɛhwɛ sunsum a ͻwͻ asͻrdan no mu. Dɛm ntsi ͻwͻ dɛ yɛdze edwuma dzen nye asͻryɛ dɛ mbrɛ ͻbɛyɛ a yɛbenya nkorͻfo a wͻboso asͻrdan sunsum mu na wͻama ayɛ Nyankopͻn No Koryɛ fapem kͻpem atsɛnbuda.\nWͻ kyɛfa a me dzii kan kenkanee wͻ ahyɛse no, nkyͻnhyɛfo enyimnyamfo no ammbͻ mpae amma hͻn ho ara nko. Mbom wͻbͻͻ mpae ma ͻsoo hͻn mba nye hͻn awow ntoatoado do. Iyi yɛ mpaabͻ ne kwan pa na ͻwͻ hͻ ma nkorͻfo a wͻpɛ dɛ hͻn na hͻn ekyir mba yɛ nkunyimdzifo. Sɛ yɛbͻ dɛm mpae yi na yɛserɛ dɛ Nyankopͻn mma hɛn asefo nyɛ atseneneefo a wͻbɛhyɛ asͻrdan yi ho botae ma. Nyankopͻn bɛgye hɛn afͻrbͻ ato mu wͻ aber a yɛbenya nkorͻfo a wͻbɛyɛ Nyankopͻn na adasamba hͻn asɛdze. Ɔwͻ dɛ yɛbͻ mpaa dɛ mbrɛ akͻnhyɛfo no yɛe no. O! hɛn Ewuradze kyerɛ hɛn kwan a yɛbɛfa do asom Wo. Sɛ yɛbotum atse som na afͻrbͻ ase a gyedɛ ͻnam Nyankopͻn N’akwankyerɛ do. Nyankopͻn N’adom do na yɛbotum enya som mu ntseasee. Salat yɛ Nyamesom naaso yɛwͻ nkorͻfo bi a Nyankopͻn aka dɛ hͻn Salat bɛsan abͻ hͻn do na ͻbɛyɛ ͻsɛɛe kwan ama hͻn. Ɔwͻ dɛ yɛbͻ mbͻdzen yɛ asͻr a wͻbɛgye ato mu wͻ N’adom mu. Sɛ ͻba dɛm a dwumadzi biara a yɛbɛdzi bɛyɛ Nyamesom. Sɛ yɛreyɛ ama nyimpa mpo a, ͻyɛ Nyamesom no bi.\nƆwͻ dɛ yɛbͻ mpaa ma hɛn asefo wͻ enyiber do na yɛhyɛ bͻ dɛ yɛbͻbͻ afͻr biara a ͻfata dɛ yɛbͻ. Ɔwͻ dɛ yɛdze dɛm sunsum yi hyɛ hɛn asefo mu. Ɔwͻ dɛ yɛhu dɛ mber ma afͻrbͻ sesa. Mber a Muslimfo edzikanfo baa Spainman mu no nna wͻtserɛɛw no, wͻdze akodze yɛɛ (Jihad). Dɛn mber yi dze Jihad a ohia nye Nyamesɛmka (Tabligh)nye sika afͻrbͻ a yɛdze besisi asͻrdan. Mber ma afͻrbͻ sesa. Hadhrat Abraham bͻͻ mpaa bisaa kwan a ͻmfa do mbͻ afͻr na ͻnam iyi do maa Nyankopͻn kyerɛɛ kwan a yɛmfa do. Ɔkyerɛɛ dɛ yɛmbͻ afͻr dɛ mber gyinabew no rehwehwɛ. Ɔwͻ dɛ yɛyɛ ahotsewee dɛ mbrɛ yɛbenya Nyankopͻn N’enyigye.\nDɛm ntsi Nkͻnhyɛnyi Krͻnkrͻn (NNN) no kaa kyerɛ obi dɛ ͻnyɛ Jihad na obi so kaa kyerɛ no dɛ ͻnye ahamanakye asͻr (Tahajjud). Dɛm ntsi tsenenee nyɛ dza yɛnyi na yɛbͻhwehwɛ na iyi nye kwan a yɛbɛfa do asom Nyankopͻn na iyi so nye hɛn afͻrbͻ. Asͻryɛ ma yɛbͻ mbͻdzen dɛ yɛbeyi hɛn mberɛwyɛ akwa nye hɛn asefo. Ɔwͻ dɛ yɛtse ase dɛ yɛrunntum nndua hɛnara hɛn ahoͻdzen do nyɛ asͻr anaa mbͻ afͻr papa biara. Dɛm ntsi yɛmbͻ mpaa dɛ mbrɛ wobohu hɛn mbͻbͻr. Dɛ mbrɛ ͻbɛyɛ ma afͻrbͻ kor atwetwe afͻrbͻ fofor. Na Nyamesom nyɛ hɛn adwendwen tsitsiriw. Hͻn a hͻn tsir yie nye hͻn a wobedzi kwan yi ekyir na wͻaba Nyankopͻn Ne bambͻ ase na wͻeyi mberɛwyɛ nye etsirmoͻdzen akwa. Na afei wͻabͻ mpaa ama hͻn asefo na wͻatsetse hͻn dɛm kwan yi do. Ɔwͻ dɛ yɛtwe hɛn adwen gyina dɛ yɛbɛsom adasamba yie na yɛeyi ntsɛn na ndaadaa efi hɛn mu. Ɔwͻ dɛ yɛyi mberɛwyɛ fi hɛn asͻryɛ mu nye asͻr biara a ne nyɛɛ yɛ hɛn dzen mu na yɛmfa ahwɛyie na yɛmma hɛn adwen nkͻ hɛn asͻryɛ do. Sɛ asͻrfi mu asͻryɛ na ͻyɛ dzen ma hɛn a wͻmma yɛnhwɛ ͻno nso. Sɛ yɛnnhwɛ hɛn awofo yie a wͻma yɛnhwɛ hͻn yie, sɛ hɛn mbofra na yɛnnhwɛ hͻn yie a, yɛmbͻ mbͻdzen na yɛnhwɛ hͻn yie. Sɛ yɛnhwɛ hɛn ntabakamufo yie a hom mma yɛnhwɛ hͻn yie na yɛmma hɛn suban pa ntwetwe hͻn mbra Ahmadiyyat nokwar Islam no mu. Sɛ yedzi dɛm edwumapa nyinara a nna yɛbotum aserɛ Nyankopͻn dɛ Ɔngye hɛn nnuho nto mu, na Onnya ehumbͻbͻr wͻ hɛn do.\nAmpaara dɛ ͻwͻ dɛ yɛhu nkorͻfo mbͻbͻr sɛ yɛpɛ dɛ Nyankopͻn hu hɛn mbͻbͻr a. Sɛ gyedzinyi nye asͻrdan nya nkitahodzi a ͻno tsenenee abobow ahorow bue ma no na onya bͻnfakyɛ. Ndɛ dɛm asͻrdan yi a Nyankopͻn dze adom hɛn yi, hom mma yɛnyɛ no ho ahyɛdze. Hͻn a wͻbɛn asͻrdan yi no, ͻwͻ dɛ wͻhyɛ no ma nye hͻn mba sɛ ͻyɛ Nyame Ne pɛ a. Yɛserɛ Nyankopͻn dɛ Ɔmfa asͻrdan no ho nhyira nyinara ndom hɛn na Ɔngye hɛn nnuho nto mu na Ɔmfa hɛn mfom nkyɛ hɛn.\nNdɛ mber yi ohia ma hɛn dɛ yɛyɛ Jihad tsia hɛn pɛ do. Dɛ yɛbɛbͻ Islam ho dawur so yɛ Jihad, dɛm ntsi ͻwͻ dɛ yɛma hɛn adwen kͻ do. Yɛrenntum nndzi nkunyim gyedɛ ͻnam Nyankopͻn No mboa do. Nyankopͻn N’adom ba wͻ ber a obi edzi ne Nyamesom Ne nhyehyɛɛ do. Yɛbenya N’adom wͻ ber a yɛbɛyɛ asͻr na yɛayɛ Jihad wͻ hɛnara hɛn mu na yɛayɛ Jihad atserɛw Islam ne nsɛmpa no mu. Hɛn mber do yi nyimpa hia dɛm Jihad yi yie papaapa. Dɛn Jihad yi pɛr na obotum atwe hɛn efi wiadze nkekaawa ho na wͻama yɛanya Nyame N’adom nye hɛn asefo so.\nHom mfa asͻryɛ nkyerɛ asͻrdan yi n’ahoͻfɛw. Yɛserɛ dɛ Nyankopͻn mma yɛnhwɛ asͻrdan yi no botae ma yɛntum nyɛ hɛn ahyɛdze a ͻda hɛn do. Asͻrdan bi a Egypt nye Saud Arabiafo esi wͻ mpͻta mu ha, dza ͻka ekyir wͻ asͻrdan yi ho nye dɛ wͻnngye Messiah no nndzi. Ɔwͻ dɛ iyi nkotsee mpo ma Ahmadiyyafo adwen kͻ asͻrdan yi do papaapa na wͻyɛ hͻn asodzi a ͻda hͻn do. Nyankopͻn mma wontum nyɛ iyi. Nsɛm a ͻfa asͻrdan yi ho kyerɛ dɛ osi asaase a ne kɛse bɛyɛ anamon 1350 (cubic) do, asaase no ne bo som Euro sika 1,200,000. Spain Jama’at hͻn sika a ͻwͻ mu suar. Sɛ ahokyer wͻ mpo a, ͻwͻ dɛ yɛtum hyɛ sika anohoba mã. Kwan fofor a yɛbotum afa do dze aboa nye dɛ yɛbɛboa Tabligh edwuma no. Asa no nyimpa aha ebien eduonum (250) botum ayɛ asͻr wͻ mu naaso yɛhu dɛ hͻ sõ papaapa. Dza ͻka ho bi nye office adan esuon na “library” nye bea a wͻton nwoma (bookshop)nye gyaadze (kitchen) fiadze nye mfirdan. Mframa winwin wͻ adan no nyinara mu.\nDawurbͻ nkrataa aka no dɛ asͻrdan kɛse a ͻsen asͻrdan ahorow nyinara a ͻwͻ mpͻtamu hͻ no ayɛ akrado. Bea no wͻ fie adan naaso wͻdze adan ebiasa aka ho. Ampaara dɛ obedzi mu wͻ ber a yɛbɛyɛ hɛn asɛdze yie. Dza Dawurbͻ krataa dze too gua bi so nye dɛ ͻnam Ahmadiyyafo hͻn Nyamesom pa nye atuhoakyɛ ntsi wokyir ewudzi wͻ Nyankopͻn Ne dzin mu. Asͻrdan noara so wͻ asado akɛse ebiasa a wͻbotum ayɛ ndzɛmba ahorow pii wͻ hͻ. Hom mma asͻrdan yi nya Islam ne mfonyi pa nkyerɛ nkorͻfo a wͻwͻ mpͻtamu ha na Ahmadiyyanyi biara nyɛ asɛdze dɛ mbrɛ ͻsɛ na ͻfata. Asͻrdan yi ho dwumadzi a ͻfa sika afa mu ne dodow ara fir asͻr yi ne asoɛe.\nHɛn asͻr panyin a ͻyɛ “Engineer” Owura Chaudhry Ijaz dzii dwuma pii wͻ dan yi ho mpɛn pii na ͻmaa ndzɛmba no bo baa famu naaso wͻamma dza ͻfata dɛ wͻyɛ no ammbrɛ adze. Onnyi ahoͻdzen papa ntsi ͻfa ber to ber no ͻgye mfir ayarsa (dialysis) naaso ͻyɛɛ edwumadzen papaapa. Nyankoͻn nhyira no na Ɔma no akatua pa nye apow mu dzen dɛ mbrɛ obotum asom asͻr yi akͻ ekyir.


मत्ती 5 NCA – Mateo 5 ASCB | Biblica\nमत्ती 5 NCA – Mateo 5 ASCB\n1Ɔhunuu nnipakuo no saa no, ɔkɔɔ bepɔ bi so. Ɔtenaa ase no, nʼasuafoɔ no kɔɔ ne nkyɛn. 2Na ɔhyɛɛ aseɛ kyerɛkyerɛɛ wɔn sɛ,\n3“Nhyira ne wɔn a wɔyɛ ahiafoɔ wɔ honhom mu,\nna wɔn na ɔsoro ahennie yɛ wɔn dea.\n4Nhyira ne wɔn a wɔn werɛ aho,\nna wɔn na Onyankopɔn bɛkyekyere wɔn werɛ.\n5Nhyira ne ahobrɛasefoɔ,\n6Nhyira ne wɔn a wɔn pɛ ne sɛ wɔbɛyɛ Onyankopɔn apɛdeɛ,\nna wɔn na Onyankopɔn bɛma wɔn deɛ ɛhia wɔn.\n7Nhyira ne wɔn a wɔhunu mmɔbɔ,\nna wɔn na Onyankopɔn bɛhunu wɔn mmɔbɔ.\n8Nhyira ne wɔn a wɔn akoma mu teɛ,\nna wɔn na wɔbɛhunu Onyankopɔn.\n9Nhyira ne apatafoɔ,\n10Nhyira ne wɔn a ɛsiane sɛ wɔyɛ Onyankopɔn apɛdeɛ enti, wɔtaa wɔn,\nna wɔn na Ɔsoro Ahennie no yɛ wɔn dea.\n11“Nhyira ne mo a me din mu enti, wɔya mo, taa mo, twa atorɔ, ka asɛmmɔne to mo so. 12Momma mo ani nnye na monsɛpɛ mo ho, ɛfiri sɛ, mowɔ akatua a ɛso wɔ ɔsoro. Monhunu sɛ saa ara na wɔtaa adiyifoɔ a wɔdii mo ɛkan no.\n13“Mone asase yi so nkyene. Sɛ nkyene dɛ yera a, ɛkwan bɛn so na wɔbɛfa ama ayɛ nkyene bio? Ɛnyɛ mma hwee bio, gye sɛ wɔhwie gu na nnipa tiatia so.\n14“Mone ewiase kanea. Kuro a ɛda bepɔ so no ntumi nhinta. 15Wɔnsɔ kanea mfa nsie, na mmom, wɔde si petee mu na ahyerɛn ama wɔn a wɔwɔ efie no mu no nyinaa. 16Saa ara na momma mo nneyɛeɛ pa nna adi mma nnipa nhunu na wɔnam so ahyɛ mo Agya a ɔwɔ ɔsoro no animuonyam.\nMmara No Mu Den Hyɛ\n17“Monnsusu sɛ maba sɛ merebɛsɛe Mmara no anaa Adiyifoɔ no nkyerɛkyerɛ no. Na mmom, maba sɛ merebɛhyɛ no ma sɛdeɛ ne nyinaa bɛba mu pɛpɛɛpɛ. 18Monhunu sɛ ɔsoro ne asase da so wɔ hɔ yi, Mmara no mu biribiara rensakra da kɔsi sɛ ne nyinaa bɛba mu. 19Yei enti, obiara a ɔbɛbu mmaransɛm no mu fa bi so, na ɔbɛkyerɛkyerɛ afoforɔ ama wɔn nso abu mmaransɛm no mu fa bi so no, ɔbɛyɛ akumaa ɔsoro ahennie mu. Na obiara a ɔbɛdi mmara no so, na ɔbɛkyerɛkyerɛ afoforɔ ama wɔn nso adi mmara no soɔ no, ɔbɛyɛ kɛseɛ Ɔsoro Ahennie mu. 20Enti, merebɔ mo kɔkɔ sɛ, sɛ mopɛ sɛ mokɔ ɔsoro ahennie mu deɛ a, gye sɛ moyɛ Onyankopɔn apɛdeɛ sene deɛ Atwerɛsɛm no akyerɛkyerɛfoɔ no ne Farisifoɔ no yɛ.\nAbufuo Ho Mmara\n21“Mose mmara no ka sɛ, ‘Deɛ ɔdi awuo no, ɔno nso ɛsɛ sɛ wɔkum no bi.’ 22Na me deɛ, deɛ mereka ne sɛ, obiara a ne bo bɛfu ne nua no, wɔbɛbu no atɛn. Bio, obiara a ɔbɛdi ne nua atɛm no, wɔbɛfrɛ no mpanin anim. Afei, obiara a ɔbɛka akyerɛ ne nua sɛ, ‘Ogyimifoɔ’ no, ɔbɛkɔ amanehunu ogya mu.\n23“Enti, sɛ ɛba sɛ worekɔbɔ afɔdeɛ na wokae sɛ wo ne wo nua wɔ asɛm a, 24gyae afɔdeɛ no bɔ, na kɔ na wo ne wo nua no nkɔbom ansa na woakɔbɔ wʼafɔdeɛ no.\n25“Sɛ wo ne obi nya asɛm a, wo ne no mmɔ mu ntɛm, na wamfa wo ankɔ asɛnniiɛ ankɔma ɔtemmufoɔ, na ɔtemmufoɔ no amfa wo anhyɛ afiasehwɛfoɔ nsa, na afiasehwɛfoɔ no amfa wo ankɔto afiase. 26Sɛ ɔde wo kɔ ɔtemmufoɔ anim a, kae sɛ, ansa na wobɛfiri asɛnniiɛ hɔ no, gye sɛ woatua sika biara a wɔregye afiri wo hɔ no.\n27“Mose mmara no ka sɛ, ‘Nsɛe awadeɛ.’ 28Na me deɛ, deɛ mereka ne sɛ: Obiara a ɔhunu ɔbaa na ne kɔn dɔ no nʼakoma mu no, abɔ adwaman. 29Sɛ wʼani baako a ɛyɛ to wo suntidua a, ɛyɛ sɛ wobɛtu ato atwene. Ɛfiri sɛ, ɛyɛ sɛ wobɛhwere wʼakwaa fa bi sene sɛ wɔbɛto wo onipadua no nyinaa atwene amanehunu ogya mu. 30Saa ara nso na sɛ wo nsa a ɛyɛ to wo suntidua a, ɛyɛ sɛ wobɛtwa ato atwene ɛfiri sɛ, ɛyɛ sɛ wobɛhwere wʼakwaa fa bi sene sɛ wɔbɛto wo onipadua nyinaa atwene amanehunu ogya mu.\n31“Mose mmara no ka sɛ, ‘Obiara a ɔbɛgyaa ne yere no mma no awaregyaeɛ krataa.’ 32Na me deɛ, deɛ mereka ne sɛ, sɛ ɔbarima bi gyaa ne yere a ɛnyɛ sɛ ɔbaa no abɔ adwaman, na ɔbaa no sane kɔware bio a, na ɔbarima a ɔgyaee no no ama ɔbaa no asɛe awadeɛ. Ɔbarima foforɔ a ɔbɛware ɔbaa no nso asɛe awadeɛ saa ara.\nƆkasa Mu Nokorɛdie\n33“Bio, Mose mmara no ka sɛ, ‘Mmu bɔ a woahyɛ Onyankopɔn no so, na mmom, di bɔ a woahyɛ no no so.’ 34Na me deɛ, deɛ mereka ne sɛ: Monnka ntam mfa nhyɛ bɔ. Monnnɔ ɔsoro, ɛfiri sɛ, ɛyɛ Onyankopɔn ahennwa. 35Monnnɔ fam, ɛfiri sɛ, ɛyɛ Onyankopɔn nan ase adwa. Monnnɔ Yerusalem, ɛfiri sɛ, ɛyɛ ɔhenkɛseɛ kuropɔn. 36Mfa wo tiri nka ntam, ɛfiri sɛ, worentumi nnane tirinwi baako mpo mma ɛnyɛ fitaa anaa tuntum. 37Momma mo nsɛm nyɛ ‘Aane’ anaa ‘Dabi.’ Asɛm biara a wobɛka a ɛnyɛ aane anaa dabi no firi ɔbonsam.\n38“Mose mmara no ka sɛ, ‘Sɛ obi tu wʼani a, tu ne deɛ bi. Sɛ obi tu wo se nso a, tu ne deɛ bi.’ 39Na me deɛ, deɛ mereka ne sɛ: Mommfa bɔne ntua bɔne so ka! Sɛ obi bɔ wʼaso nifa mu a, dane benkum no nso ma no na ɔmmɔ mu. 40Sɛ obi ne wo di asɛm gye wʼatadeɛ nhyɛaseɛ a, worɔ wʼatadeɛ nkatasoɔ ka ho ma no. 41Sɛ obi hyɛ wo sɛ, wo ne no nnante kwansin baako a, wo ne no nkɔ akwansini mmienu. 42Sɛ obi srɛ wo biribi a, fa ma no; obi pɛ sɛ ɔfɛm wo hɔ biribi a, fa fɛm no.\n43“Moate sɛ wɔaka sɛ, ‘Dɔ wo yɔnko, na tane wʼatamfoɔ.’ 44Na me deɛ, deɛ mereka ne sɛ: monnɔ mo atamfoɔ, na mommɔ mpaeɛ mma wɔn a wɔha mo. 45Yei bɛma mo ayɛ mo Agya a ɔwɔ ɔsoro no mma, ɛfiri sɛ, ɔma nʼawia pue, ma ne nsuo tɔ ma nnipa bɔne ne nnipa pa nyinaa pɛ. 46Sɛ modɔ wɔn a wɔdɔ mo no nko ara a, akatua bɛn na mobɛnya? Ɛnyɛ saa ara na nnebɔneyɛfoɔ nso yɛ? 47Sɛ mokyea wɔn a monim wɔn nko ara a, nsonsonoeɛ bɛn na ɛda mo ne afoforɔ ntam? Ɛnyɛ saa ara na nnebɔneyɛfoɔ nso yɛ? 48Enti monyɛ pɛ sɛdeɛ mo Agya a ɔwɔ ɔsoro no yɛ pɛ no.\nASCB : Mateo 5


Nnwom 137 | Intanɛt So Bible| Wiase Foforɔ Nkyerɛaseɛ\nBabilon nsubɔnten ho\nWɔanto Sion dwom biara (3, 4)\nWɔbɛsɛe Babilon (8)\n137 Babilon nsubɔnten ho+ na yɛtenatenae. Bere a yɛkaee Sion no, yesui.+ 2 Ɛhɔ* nsuano nnua so naYɛde yɛn asanku sensɛnee.+ 3 Ɛhɔ na wɔn a wotuu yɛn ase fii yɛn man mu no kae sɛ yɛnto dwom mma wɔn;+Ná wɔn a wɔredi yɛn ho fɛw no pɛ sɛ wɔde yɛn gyigye wɔn ani. Wɔkae sɛ: “Monto Sion nnwom no baako mma yɛn.” 4 Yɛbɛyɛ dɛn ato Yehowa dwomWɔ ananafo asaase so? 5 O Yerusalem, sɛ me werɛ fi wo a,Ma me nsa nifa nnwudwo.*+ 6 Sɛ mankae wo,Na mamma Yerusalem ho asɛm anhia meAnsen biribiara a ɛma midi ahurusi+ a,Ma me tɛkrɛma mfam me dodom. 7 O Yehowa, kae nea Edomfo kae,Ɛda a Yerusalem sɛee no. Wɔkae sɛ: “Munnwiriw ngu! Munnwiriw ngu nkosi ne fapem so!”+ 8 O Babilon babea a ɛrenkyɛ na wɔasɛe wo,+Anigye ne onipa a ɔde nea wode yɛɛ yɛn no ara biBetua wo ka.+ 9 Anigye ne onipa a ɔbɛkyere wo mmaNa ɔde wɔn ahwehwe abotan so.+\n^ Ɛkyerɛ Babilon.\n^ Ebetumi nso akyerɛ, “nwu.”


Honhom Kronkron Baa Kornelio So | Nea Mmofra Betumi Asua Afi Bible Mu\nNá Roma sogyani panyin bi wɔ Kaesarea a nkurɔfo bu no paa. Yɛfrɛ no Kornelio. Ɛwom sɛ na ɔnyɛ Yudani, nanso na Yudafo no bu no paa. Ná oyi ne yam boa ahiafo ne wɔn a wɔyɛ mmɔbɔ. Ná Kornelio gye Yehowa di, na na ɔtaa bɔ mpae. Da koro bi, ɔbɔfo bi yii ne ho adi kyerɛɛ Kornelio, na ɔka kyerɛɛ no sɛ: ‘Onyankopɔn atie wo mpaebɔ. Petro te Yopa, enti soma nkurɔfo seesei ara ma wɔnkɔfrɛ no mmrɛ wo.’ Ntɛm ara, Kornelio somaa mmarima mmiɛnsa kɔɔ Yopa. Yopa wɔ Kaesarea anafo, na efi hɔ rekɔ Kaesarea yɛ bɛyɛ akwansin 30 (bɛyɛ kilomita 48).\nSɛɛ na Petro nso anya anisoadehu wɔ Yopa. Ohuu mmoa bi a na Yudafo nni kwan sɛ wodi, na ɛnne bi ka kyerɛɛ no sɛ, ɛsɛ sɛ odi. Nanso Petro ampene so, na ɔkaa sɛ: ‘Me deɛ, efi bere a yɛwoo me, minnii aboa a ne ho ntew da.’ Ɛnne no ka kyerɛɛ no sɛ: ‘Mfrɛ mmoa yi sɛ wɔn ho ntew. Onyankopɔn atew wɔn ho.’ Ɛnne no san ka kyerɛɛ Petro sɛ: ‘Mmarima mmiɛnsa gyina wo pon ano. Wo ne wɔn nkɔ.’ Petro kɔɔ pon no ano, na obisaa mmarima no nea enti a wɔaba hɔ. Wobuaa no sɛ: ‘Roma sogyani panyin Kornelio na asoma yɛn. Ɔse bra ne fie wɔ Kaesarea.’ Petro ka kyerɛɛ mmarima no sɛ wɔnna ne nkyɛn ma ade nkye. Ade kyee no, ɔfaa anuanom a wɔwɔ Yopa no bi kaa ɔne mmarima no ho ma wɔkɔɔ Kaesarea.\nBere a afei deɛ Kornelio huu Petro no, obuu nkotodwe wɔ n’anim. Nanso Petro ka kyerɛɛ no sɛ: ‘Sɔre! Meyɛ onipa te sɛ wo ara. Ɛwom sɛ Yudafo nkɔ Amanaman mufo fie deɛ, nanso Onyankopɔn aka akyerɛ me sɛ memmra wo fie. Afei mesrɛ wo, nea enti a woma yɛbɛfrɛɛ me no, ka kyerɛ me.’\nKornelio ka kyerɛɛ Petro sɛ: ‘Nna nnan a atwam no, na merebɔ Onyankopɔn mpae, na ɔbɔfo bi ka kyerɛɛ me sɛ mensoma ma yɛmmɛfrɛ wo. Mesrɛ wo, fa Yehowa asɛm kyerɛkyerɛ yɛn.’ Petro kaa sɛ: ‘Mahu sɛ Onyankopɔn nhwɛ nnipa anim. Obiara a ɔpɛ sɛ ɔsom no no, ogye no tom.’ Petro kyerɛkyerɛɛ wɔn Yesu ho nsɛm pii. Ɛnna honhom kronkron baa Kornelio ne wɔn a wɔka ne ho no so, na wɔn nyinaa bɔɔ asu.\n“Ɔman biara mu no, onipa a osuro [Onyankopɔn] na ɔyɛ adetrenee no, ogye no tom.”—Asomafo Nnwuma 10:35\nNsɛmmisa: Adɛn nti na Petro kaa sɛ ɔrenni mmoa a wɔn ho ntew? Adɛn nti na Yehowa ka kyerɛɛ Petro sɛ ɔnkɔ Amanaman muni bi fie?


Gideon Asogyafo 300 no Dii Midian Asogyafo So Nkonim | Nea Mmofra Betumi Asua Afi Bible Mu\nGideon Dii Midianfo So Nkonim\nBere bi akyi no, Israelfo no san twee wɔn ho fii Yehowa ho, na wofii ase som abosom. Midianfo tuu wɔn ani sii Israelfo so mfe nson. Wowiaa wɔn mmoa, na wɔsɛee wɔn mfuw. Ná Israelfo suro Midianfo, enti woguan kɔhyehyɛɛ abodan ne mmepɔw mu. Wosu frɛɛ Yehowa sɛ onnye wɔn. Enti Yehowa somaa ɔbɔfo bi ma ɔkɔɔ aberante bi a yɛfrɛ no Gideon nkyɛn. Ɔbɔfo no ka kyerɛɛ Gideon sɛ: ‘Woyɛ ɔbarima kokodurufo. Yehowa ayi wo sɛ wubegye wo man.’ Gideon bisaa ɔbɔfo no sɛ: ‘Mɛyɛ dɛn agye Israel? Menyɛ obiara.’\nNá Gideon bɛyɛ dɛn ahu sɛ Yehowa na ayi no? Ɔde oguan nhwi bi hataa fam, na ɔka kyerɛɛ Yehowa sɛ: ‘Sɛ edu anɔpa na sɛ obosu afɔw oguan nhwi no nanso fam hɔ nyinaa awo a, mehu ampa sɛ wopɛ sɛ wofa me so gye Israel.’ Ade kyee no, na oguan nhwi no afɔw sei twɔnn, nanso fam hɔ deɛ, na awo! Afei Gideon san ka kyerɛɛ Yehowa sɛ, sɛ ade kye a ɔmma oguan nhwi no nwo nanso obosu mfɔw fam hɔ. Bere a ɛbaa saa no, afei Gideon gye toom sɛ Yehowa na apaw no. Ɔboaboaa n’asogyafo ano sɛ ɔne Midianfo no rekɔko.\nYehowa ka kyerɛɛ Gideon sɛ: ‘Mɛma Israelfo adi nkonim. Nanso esiane sɛ w’asogyafo no dɔɔso nti, anhwɛ a wobɛka sɛ w’ahoɔden na ɛma wudii nkonim. Ka kyerɛ w’asogyafo no sɛ, obiara a osuro no ɔnsan nkɔ fie.’ Enti asogyafo 22,000 san kɔɔ fie ma ɛkaa 10,000. Ɛnna Yehowa kaa sɛ: ‘Asogyafo no da so ara dɔɔso. Fa wɔn kɔ nsu ho, na ka kyerɛ wɔn sɛ wɔnnom nsu no bi. Obiara a ɔbɛnom nsu no na bere koro no ara wahwɛ sɛ atamfo reba no, ɔno na fa no kɔ.’ Mmarima 300 pɛ na bere a wɔrenom nsu no wɔyɛɛ saa. Yehowa hyɛɛ Gideon bɔ sɛ mmarima kakra yi bedi Midian asogyafo 135,000 no so nkonim.\nSaa anadwo no, Yehowa ka kyerɛɛ Gideon sɛ: ‘Bere aso sɛ motow hyɛ Midianfo so!’ Gideon maa ne mmarima no mmɛn ne nhina akɛse a agyatɛn hyehyɛ mu. Afei ɔka kyerɛɛ wɔn sɛ: ‘Monhwɛ me, nea mɛyɛ biara monyɛ bi.’ Gideon hyɛn n’abɛn, ɔbɔɔ n’ahina no, na oyii gyatɛn no, na ɔteɛɛm sɛ: ‘Yehowa nkrante ne Gideon nkrante!’ N’asogyafo 300 no nyinaa nso yɛɛ saa ara. Ehu kaa Midianfo no, na obiara guan pɛɛ baabi fae. Midianfo no ani so tan wɔn, na wofii ase ne wɔn ankasa wɔn ho koe. Saa bere yi nso, Yehowa boaa Israelfo ma wodii wɔn atamfo so nkonim.\n“Sɛnea ɛbɛyɛ a tumi a ɛboro onipa de so no bɛyɛ Onyankopɔn dea, na ɛnyɛ yɛn ankasa dea.”—2 Korintofo 4:7\nNsɛmmisa: Dɛn na Yehowa yɛ maa Gideon huu sɛ wapaw no? Adɛn nti na na Gideon asogyafo no yɛ mmarima 300 pɛ?\nAtemmufo 6:1–16; 6:36–7:25; 8:28


Deuteronomio 13 APSD-CEB – 5 Mose 13 AKCB | Biblica\nDeuteronomio 13 APSD-CEB – 5 Mose 13 AKCB\n5 Mose 13:1-18\n1Sɛ odiyifo anaa obi a ɔnam adaeso so ka ahintasɛm sɔre wɔ mo mu na ɔka nsɛnkyerɛnne a ɛyɛ hu ne anwonwasɛm kyerɛ mo, 2na sɛ nsɛnkyerɛnne anaa anwonwasɛm no ba mu na ɔka se, “Momma yenni anyame afoforo akyi (anyame a munnim wɔn) na yɛnsom wɔn” a, 3ɛnsɛ sɛ mutie saa odiyifo anaa ɔdaesofo no nsɛm. Awurade, mo Nyankopɔn, resɔ mo ahwɛ sɛ mufi mo koma ne mo kra mu nyinaa dɔ no ana. 4Awurade, mo Nyankopɔn no, na ɛsɛ sɛ mudi nʼakyi na ɔno na ɛsɛ sɛ mode obu ne nidi ma no. Munni ne mmara so na monyɛ osetie mma no; monsom no na mommata ne ho den. 5Ɛsɛ sɛ wokum saa odiyifo anaa ɔdaesofo no, efisɛ ɔkasa tia Awurade, mo Nyankopɔn no, a oyii mo fii Misraim nkoasom asase no so no; wayere ne ho sɛ ɔpɛ sɛ ɔtwe mo fi ɔkwan a Awurade, mo Nyankopɔn no, ahyɛ sɛ momfa so no so. Ɛsɛ sɛ mututu abɔnefo nyinaa fi mo mu.\n6Sɛ wo nuabarima, wo babarima, wo babea, wo yere a wodɔ no anaa wʼadamfo pa bi fa sum ase twetwe wo, ka kyerɛ wo se, “Momma yɛnkɔsom anyame afoforo, anyame a wo anaa wʼagyanom nhuu bi da,” 7anyame a ɛyɛ nnipa a atwa wo ho ahyia no de, sɛ wɔbɛn anaa wɔwɔ akyiri, fi asase ano kosi ano no a, 8mommfa wo ho mma no anaasɛ ntie no. Nhu no mmɔbɔ. Mfa ne ho nkyɛ no na mmɔ ne ho ban nso. 9Kum na ɛsɛ sɛ mukum no. Mo nsa na momma enni kan wɔ ne kum no mu ansa na nnipa nyinaa de wɔn nsa abɛka ho. 10Munsiw no abo nkum no, efisɛ ɔpɛɛ sɛ ɔtwe mo fi Awurade, mo Nyankopɔn no, a oyii mo fii Misraim nkoasom asase so no ho. 11Afei, Israel nyinaa bɛte na wɔasuro na obiara nni hɔ a obefi mo mu a, ɔbɛyɛ saa ade no bio.\n12Sɛ ɛba sɛ mote wɔ nkurow a Awurade, mo Nyankopɔn, de rema mo no baako so sɛ 13nnipa bɔnefo bi asɔre wɔ wɔn mu adi nnipa a wɔwɔ kurow no mu anim de wɔn akosi bɔne mu aka se, “Momma yɛnkɔsom anyame afoforo,” anyame a munhuu bi da a, 14ɛsɛ sɛ mubisa mu, hwehwɛ mu yiye. Na sɛ ɛyɛ nokware na sɛ nhwehwɛmu ada no adi sɛ nneyɛe bɔne bi akɔ so wɔ mo mu a, 15ɛsɛ sɛ wɔde afoa kunkum wɔn a wɔwɔ kurow no mu nyinaa. Monsɛe kurow no pasapasa, emu nnipa ne nyɛmmoa. 16Afei, mommoaboa asade no nyinaa ano wɔ kurow no aguabɔbea na monhyew no. Monhyew kurow mu no ne emu nneɛma nyinaa mma ɛnyɛ sɛ ɔhyew afɔre mma Awurade, mo Nyankopɔn no. Saa kurow no nyɛ amamfo daa; ɛnsɛ sɛ wɔsan kyekyere bio. 17Asade a wɔde agu nkyɛn sɛ wɔbɛsɛe no no, mommfa bi. Saayɛ na ɛbɛma Awurade adan afi nʼabufuwhyew no ho na wahu mo mmɔbɔ. Ne yam bɛhyehye no ama mo na wama mo adɔ sɛnea ɔkaa ntam hyɛɛ mo agyanom bɔ no, 18efisɛ moyɛ osetie ma Awurade, mo Nyankopɔn no, na mudi ne mmara a mede rema mo nnɛ yi so na moyɛ nea ɛsɔ nʼani.\nAKCB : 5 Mose 13


Bere a Awurade gyee Dawid fii nʼatamfo nyinaa ne Saulo nsam akyi no, ɔtoo saa dwom yi de yii Awurade ayɛ.\nNsɛm a ɛwɔ dwom no mu ni:\nme Nyankopɔn yɛ me botan; ne mu na minya guankɔbea.\nƆyɛ me kyɛm, me nkwagye mu ahoɔden,\nmʼabandennen, mʼagyenkwa, nea ogye me fi basabasayɛ mu.\n“Misu frɛ Awurade; ɔno na ayeyi sɛ no,\nOwu asorɔkye twaa me ho hyiae;\nɔsɛe yiri faa me so.\nƆda mu hama kyekyeree me;\n“Na mʼamanehunu mu no, misu frɛɛ Awurade.\nYiw, mefrɛɛ me Nyankopɔn pɛɛ mmoa.\nƆtee me nne fii ne kronkronbea.\nMe sufrɛ duu nʼasom.


Bible Mu Nsɛm Yakob Kɔ Haran - Yehowa Adansefo Intanɛt Dwumadibea\nWUNIM nnipa a Yakob ne wɔn rekasa wɔ ha no? Bere a otwaa kwan nna pii no, Yakob bɛtoo wɔn abura bi so. Na wɔrehwɛ wɔn nguan. Yakob bisae sɛ: ‘Mufi he?’\nWɔkae sɛ, ‘Haran.’\nYakob bisae sɛ, ‘Munim Laban?’\nWobuae sɛ, ‘Yiw. Hwɛ, ne babea Rahel ne ne nguan ni.’ Wuhu Rahel sɛ ɔreba?\nBere a Yakob huu Rahel ne ne wɔfa Laban nguan no, okopirew ɔbo no fii abura no ano na nguan no atumi anom nsu. Afei ofew Rahel ano na ɔkyerɛɛ no nipa ko a ɔyɛ. N’ani gyei na ɔkɔɔ fie kɔka kyerɛɛ ne papa Laban\nLaban ani gyei sɛ Yakob aba wɔn nkyɛn. Na bere a Yakob kae sɛ ɔbɛware Rahel no, Laban ani gyei. Nanso, ɔka kyerɛɛ Yakob sɛ ɔnyɛ n’afuw mu adwuma mfe ason na ɔde Rahel ama no. Esiane sɛ na ɔdɔ Rahel kɛse saa nti Yakob yɛɛ eyi. Nanso bere a ayeforohyia bere no dui no wunim nea ɛbae?\nLaban de ne babea panyin Lea mmom na ɛmaa Yakob. Bere a Yakob penee so sɛ ɔbɛyɛ adwuma ama no mfe ason bio no, Laban nso penee so sɛ ɔde Rahel bɛma no sɛ ne yere. Saa bere no Onyankopɔn maa kwan ma ɔbarima waree nea ɛboro ɔyere biako. Nanso ɛnnɛ de, sɛnea Bible kyerɛ no, ɛsɛ sɛ ɔbarima nya ɔyere biako pɛ.\nAbabaa a ɔwɔ mfonini no mu no yɛ hena, na dɛn na Yakob yɛ maa no?\nDɛn na Yakob pɛe sɛ ɔbɛyɛ na ama wanya Rahel aware?\nBere duu sɛ Yakob bɛware Rahel no, dɛn na Laban yɛe?\nDɛn na Yakob penee so sɛ ɔbɛyɛ na wanya Rahel aware?\nKenkan Genesis 29:1-30.\nBere a Laban daadaa Yakob mpo no, ɔkwan bɛn so na Yakob kyerɛe sɛ ɔmpɛ basabasa, na dɛn na yebetumi asua afi mu? (Gen. 25:27; 29:26-28; Mat. 5:37)\nDɛn na ɛwɔ nea Yakob yɛe no mu a ɛma yehu sɛ ɛsono ɔdɔ pa na ɛsono ahoɔfɛ dɔ? (Gen. 29:18, 20, 30; Nmd. 8:6)\nMmea baanan bɛn na wɔbɛkaa Yakob fifo ho a akyiri yi wɔwoo mmabarima maa no? (Gen. 29:23, 24, 28, 29)


Yeremia 25 | Intanɛt So Bible| Wiase Foforɔ Nkyerɛaseɛ\nYehowa ne amanaman no anya asɛm (1-38)\nAman no bɛsom Babilon mfe 70 (11)\nOnyankopɔn abufuw nsã kuruwa no (15)\nMmusu befi ɔman so akɔ ɔman so (32)\nWɔn a Yehowa bekunkum wɔn (33)\n25 Asɛm a ɛbaa Yeremia nkyɛn wɔ Yuda man nyinaa ho ni. Ɛbae wɔ Yuda hene Yehoiakim,+ Yosia ba no afe a ɛto so anan a na ɛyɛ Babilon hene Nebukadnesar* afe a edi kan no mu. 2 Asɛm a odiyifo Yeremia ka faa Yuda man nyinaa ne Yerusalemfo nyinaa ho ni:* 3 “Efi Amon ba Yosia,+ Yuda hene no ahenni afe a ɛto so 13 so de besi nnɛ da yi, mfe 23 yi mu, Yehowa asɛm baa me nkyɛn, na mekɔɔ so kasa kyerɛɛ mo mpɛn pii,* nanso moantie.+ 4 Na Yehowa somaa ne nkoa adiyifo no nyinaa baa mo nkyɛn. Ɔsomaa wɔn mpɛn pii,* nanso moantie, na moanyɛ aso antie.+ 5 Wɔkae sɛ, ‘Yɛpa mo kyɛw, obiara ntwe ne ho mfi ne kwammɔne ne ne nneyɛe bɔne ho,+ na ama moakɔ so atena asaase a Yehowa de maa mo ne mo agyanom fi tete no so akyɛ. 6 Munnni anyame foforo akyi nnkɔsom wɔn; monnkotow wɔn, na mommfa mo nsa ano adwuma no nnhyɛ me abufuw. Anyɛ saa a, mede mmusu bɛba mo so.’ 7 “‘Nanso moantie me,’ Yehowa asɛm ni. ‘Na mmom mode mo nsa ano adwuma no hyɛɛ me abufuw de mmusu baa mo ara mo so.’+ 8 “Enti nea asafo Yehowa aka ni, ‘“Esiane sɛ moantie m’asɛm nti, 9 meresoma ama wɔakɔfa atifi fam mmusua nyinaa aba,”+ Yehowa asɛm ni, “na mɛma Babilon hene Nebukadnesar,* m’akoa no nso aba.+ Mɛma wɔaba asaase yi+ ne emu nnipa ne aman a atwa ho ahyia no nyinaa so.+ Mɛsɛe wɔn na mama wɔadan biribi a ɛyɛ hu ne biribi a nkurɔfo bɛtɛɛ wɔn anom ahwɛ,* na ɛbɛyɛ amamfo afebɔɔ. 10 Na mɛma ahurusi nnyigyei ne osebɔ nnyigyei,+ ne ayeforokunu nne ne ayeforo nne,+ ne ɔbo a wɔyam so ade* nnyigyei agyae wɔ wɔn mu, na kanea hann nso ayera afi wɔn mu. 11 Na asaase yi nyinaa bɛdan amamfo ne biribi a ɛyɛ hu, na aman yi bɛsom Babilon hene mfe 70.”’+ 12 “‘Na sɛ mfe 70 no ba awiei a,+ mɛma Babilon hene ne saa ɔman no abu wɔn bɔne ho akontaa,’*+ Yehowa asɛm ni, ‘na mɛma Kaldeafo asaase no ada mpan na ayɛ amamfo afebɔɔ.+ 13 Mɛma me nsɛm a maka atia saa asaase no nyinaa aba asaase no so, nsɛm a wɔakyerɛw wɔ nhoma yi mu nyinaa, nea Yeremia ahyɛ ho nkɔm atia amanaman no nyinaa no. 14 Na aman pii ne ahemfo akɛse+ de me nkurɔfo bɛyɛ nkoa,+ na metua wɔn ka sɛnea wɔn nneyɛe ne wɔn nsa ano adwuma te.’”+ 15 Na nea Yehowa, Israel Nyankopɔn no aka akyerɛ me ni: “Gye abufuw nsã kuruwa a ɛwɔ me nsam yi, na ma aman a meresoma wo wɔn nkyɛn no nyinaa nnom. 16 Na wɔbɛnom na wɔabow sram na wɔayɛ sɛ abɔdamfo, sekan a mede reba wɔn so no nti.”+ 17 Enti migyee kuruwa no fii Yehowa nsam, na memaa aman a Yehowa somaa me wɔn nkyɛn no nyinaa nom bi.+ 18 Mede Yerusalem ne Yuda nkurow+ ne n’ahemfo ne ne mpanyimfo befi ase. Mɛma wɔadan amamfo ne biribi a ɛyɛ hu ne biribi a nkurɔfo bɛtɛɛ wɔn anom ahwɛ* ne abusude,+ sɛnea ɛte nnɛ yi. 19 Wɔn a wodi hɔ ne Egypt hene Farao ne n’asomfo ne ne mpanyimfo ne ne manfo nyinaa,+ 20 ne firamanfiramanfo a wɔwɔ wɔn mu no nyinaa; afei Us asaase so ahemfo nyinaa; Filistifo+ asaase so ahemfo nyinaa, Askelon+ hene ne Gasa hene ne Ekron hene ne Asdodfo a aka no hene; 21 afei Edom+ ne Moab+ ne Ammonfo;+ 22 Tiro ahemfo nyinaa ne Sidon ahemfo nyinaa+ ne supɔw a ɛwɔ ɛpo so no ahemfo; 23 afei Dedan+ ne Tema ne Bus ne nnipa a wɔatwitwa wɔn asontɔrem nwi no nyinaa;+ 24 afei Arabiafo ahemfo nyinaa+ ne firamanfiramanfo a wɔtete sare so no ahemfo nyinaa; 25 afei Simri ahemfo nyinaa ne Elam+ ahemfo nyinaa ne Mediafo ahemfo nyinaa;+ 26 afei atifi fam ahemfo a wɔbɛn ne wɔn a wɔwɔ akyiri no nyinaa, obiara bɛnom bi, wɔne wiase ahenni a ɛwɔ asaase so nyinaa; sɛ obiara nom wie a, Sesak*+ hene nso bɛnom bi. 27 “Afei ka kyerɛ wɔn sɛ, ‘Nea asafo Yehowa, Israel Nyankopɔn no aka ni: “Monnom na mommobow, na momfefe, na monhwehwe ase a muntumi nsɔre bio,+ sekan a mede reba mo so no nti.”’ 28 Na sɛ wɔka sɛ wɔrennye kuruwa no wɔ wo nsam nnom a, ka kyerɛ wɔn sɛ, ‘Nea asafo Yehowa aka ni: “Mobɛnom! 29 Na hwɛ! kurow a me din da so no mpo na merema mmusu no afi ase wɔ hɔ yi,+ na mo na mobɛfa mo ho adi?”’+ “‘Moremfa mo ho nni, efisɛ merefrɛ sekan aba asaase sofo nyinaa so,’ asafo Yehowa na waka. 30 “Na wo de, hyɛ nsɛm yi nyinaa ho nkɔm kyerɛ wɔn, na ka kyerɛ wɔn sɛ,‘Yehowa befi soro abobom,Na ɔbɛma wɔate ne nne afi ne tenabea kronkron hɔ. Ɔbɛbobom denneennen agu n’atenae no so. Ɔbɛteɛteɛm te sɛ wɔn a wotiatia amoa a wokyĩ nsã wom so no,Na ɔbɛto nkonimdi dwom agu asaase sofo nyinaa so.’ 31 ‘Dede bi begyigye akodu asaase ano noho,Efisɛ Yehowa ne amanaman no anya asɛm. Ɔno ankasa bebu nnipa* nyinaa atɛn.+ Na ɔde abɔnefo bɛma sekan,’ Yehowa asɛm ni. 32 Nea asafo Yehowa aka ni: ‘Hwɛ, mmusu bi fi ɔman so rekɔ ɔman so,+ Na ahum kɛse bi betu afi asaase ano akyirikyiri.+ 33 “‘Na wɔn a Yehowa bekunkum wɔn saa da no begugu hɔ afi asaase ano akɔpem asaase ano. Wɔrensu wɔn, wɔremmoa wɔn ano, na wɔrensie wɔn nso. Wɔbɛyɛ sɛ sumina* wɔ asaase ani.’ 34 Mo, nguanhwɛfo, munsu na monteɛteɛm! Mo, nguankuw mu atitiriw nso, mummunumunum,Efisɛ bere a wobekunkum mo na wɔabɔ mo ahwete no adu,Mobɛhwehwe fam abobɔ sɛ annwene a ɛsom bo! 35 Nguanhwɛfo no rennya baabiara nguan nkɔ,Na nguankuw mu atitiriw no rennya baabiaranguan mfa. 36 Muntie! Nguanhwɛfo no resu,Na nguankuw mu atitiriw no resu teɛteɛm,Efisɛ Yehowa resɛe wɔn adidibea no. 37 Asomdwoe tenabea no nyinaa ayɛ komm,Yehowa abufuhyew no nti. 38 Wapue afi ne hintabea te sɛ gyata a ne ho yɛ den,*+Efisɛ wɔn asaase adan biribi a ɛyɛ huEsiane atirimɔden sekan noNe n’abufuhyew no nti.”\n^ Anaa “Asɛm a odiyifo Yeremia ka kyerɛɛ Yuda man nyinaa ne Yerusalemfo nyinaa ni.”\n^ Nt., “mesɔree anɔpatutuutu ne mo kasae.”\n^ Nt., “Ɔsɔree anɔpatutuutu somaa wɔn.”\n^ Nt., “biribi a nkurɔfo bɛhwɛ abɔ hwirema.”\n^ Anaa “mɛtwe Babilon hene ne saa ɔman no aso wɔ wɔn bɔne ho.”\n^ Ɛbɛyɛ sɛ ɛyɛ din bi a wɔde frɛ Babel (Babilon) bere a wɔmpɛ sɛ obiara behu sɛ Babel (Babilon) ho asɛm na wɔreka.\n^ Nt., “ɔhonam.”